Manfaatkan Akta Kesalahan Pilihan Raya 1954, pengundi boleh lapor polis semasa kempen

PETALING JAYA: Pergerakan Rakyat Penyelamat Negara (RAPERA) mengesyorkan rakyat supaya memanfaatkan Akta Kesalahan Pilihan Raya 1954, sebaiknya sepanjang kempen Pilihan Raya Umum Ke-15 (PRU15).

Akta Kesalahan Pilihan Raya 1954 adalah peruntukan undang-undang mencegah salah laku, aktiviti, perbuatan dan rasuah yang menyalahi undang-undang ketika tempoh pilihan raya.

Pengasas RAPERA, Datuk Dr Seri Jahaberdeen Mohamed Yunoos berkata, jika sebelum ini hanya parti politik dan calon diingatkan supaya mematuhi piawaian etika, namun rakyat juga perlu diingatkan hak mereka mengenai akta berkenaan semasa berkempen menjelang PRU15.

Katanya, rakyat perlu memahami Akta Kesalahan Pilihan Raya 1954 termasuk memahami keputusan mahkamah yang dibuat berkaitan hukuman kesalahan pilihan raya di peringkat Mahkamah Persekutuan.

“Semasa kempen, rakyat lupa calon harus mendaulatkan undang-undang, tak boleh mengatasi undang-undang, kalau masa kempen pun melanggar undang-undang, macam mana nak cari pemimpin yang elok.

“Tempoh kempen ini, saya cadangkan (pengundi) ambil video calon ketika ucapan ke, supaya semua ini dijadikan bukti jika mereka benar-benar menyalahi undang-undang supaya mereka dilucutkan hak sebagai wakil rakyat.

“Ia boleh dilaksanakan mengikut Akta Kesalahan Pilihan Raya 1954 kepada calon-calon,” katanya kepada MEDIA VARIASI, ketika ditemui di pejabatnya, di sini.

Peguam kanan itu berkata, antara kesalahan yang boleh dikesan seperti penggunaan bahasa memecahbelahkan antara kaum, menghasut dari segi perkauman dan agama atau berbentuk rasuah untuk meraih undi.

“Sebagai contoh, janganlah ada parti jika (pengundi) tak undi mereka, maka yang tak undi itu akan masuk neraka, ini satu kesalahan hasutan.

“Kesalahan lain adalah sama ada wujud rasuah untuk mendapatkan undi. Kalau mereka beri RM20 atau RM100, hanya untuk bantu dari segi pengangkutan, kita boleh ambil, tak ada masalah tetapi kalau untuk tujuan undi untuk parti, itu adalah salah dari segi rasuah.

“Kesalahan kedua, mereka menghina kita untuk dibeli dengan nilai wang, itu rasuah dan sogokan. Ketiga, jika beri kita makan, jamuan tujuan untuk undi, itu adalah kesalahan tetapi jika beri kita makan minum untuk ceramah, itu tak mengapa,” katanya.

Justeru, beliau sekali lagi mengesyorkan supaya pengundi membuat pemerhatian melihat gelagat dan tindakan calon jika melanggar kesalahan akta, mereka boleh terus membuat laporan polis.

“Tujuan PRU adalah untuk memilih 222 wakil rakyat, kita jangan lupa mereka ditempatkan di parlimen dan akan menjadi menteri serta wujudkan kabinet kerajaan.

“Rakyat, kena faham apa tugas wakil rakyat di parlimen, untuk gubal undang-undang, jadi biarlah rakyat pilih wakil rakyat untuk gubal undang-undang yang mesra rakyat, tidak menindas, tak menyusahkan rakyat, perlu berhati-hati memilih rakyat.

“Gunakan hak anda sebagai pengundi dan inilah kuasa (akta) undang-undang yang ada pada parti dan calon pilihan raya,” katanya.

Author

Tun Puteh Wanti

View all posts

View all posts


Pelajar tingkatan tiga kritikal terjun bangunan sekolah

PUTRAJAYA: Seorang pelajar lelaki tingkatan tiga cedera parah selepas dikatakan terjun dari tingkat tiga bangunan sekolahnya di Sepang, dekat sini hari ini.

Ketua Polis Daerah Sepang, ACP Wan Kamarul Azran Wan Yusof berkata, polis dimaklumkan mengenai kejadian itu oleh pihak sekolah selepas pelajar berkenaan ditemukan dalam keadaan terbaring dan berlumuran darah di bahagian kepala oleh guru di sekolahnya pada kira-kira 10 pagi.

Menurutnya remaja berusia 15 tahun itu kini dirawat di Hospital Putrajaya dan berada dalam keadaan kritikal dan tidak sedarkan diri.

“Siasatan awal polis mendapati tiada unsur jenayah ditemui,” katanya ketika dihubungi.

Beliau berkata ada saksi mendakwa melihat pelajar terbabit berada di kaki lima tingkat tiga bangunan berkenaan sebelum terjun.

Wan Kamarul Azran berkata pihaknya dimaklumkan pelajar itu telah beberapa kali menjalani sesi bimbingan dan kaunseling daripada pihak sekolah kerana mengalami kemurungan ketika di sekolah. – BERNAMA


Pak Su Mid Kuala Nerang meninggal dunia akibat sakit tua

ALOR SETAR: Ulama terkenal di Kedah, Tuan Guru Abdul Hamid Ismail atau dikenali sebagai ‘Pak Su Mid Kuala Nerang’ meninggal dunia akibat sakit tua, petang Jumaat.

Berita kematian ulama berusia 96 tahun itu, dikongsikan Menteri Besar Kedah Datuk Seri Muhammad Sanusi Md Nor menerusi hantaran di Facebook milik beliau kira-kira 7 malam semalam.

“Telah menghadap PENCIPTA ‘Permata Bumi Kedah’ sebentar tadi. Semoga rohnya dihimpunkan bersama para anbiya dan orang-orang soleh,” tulis beliau dengan menyertakan gambar ulama itu.

Turut berkongsi berita sedih itu di Facebook ialah Presiden Parti Pejuang Tanah Air (Pejuang) Datuk Seri Mukhriz Tun Mahathir, yang juga bekas Menteri Besar kedah.

“Terima berita sedih, Tok guru Paksu Mid Kuala Pai, Bukit Tembaga telah kembali ke Rahmatullah sebentar tadi… Semoga rohnya dirahmati dan ditempatkan dalam kalangan orang yang beriman,” katanya.

Sementara itu, Ketua Polis Daerah Padang Terap, DSP Mulkiaman Manzar berkata, ulama itu meninggal dunia di sebuah hospital swasta di sini, kira-kira 6 petang semalam.

“Saya difahamkan Allahyarham meninggal dunia akibat sakit tua selepas lama dikhabarkan tidak sihat. Jenazah sudah dibawa pulang ke rumahnya di Kuala Pai, Bukit Tembaga, Kuala Nerang dan dijangka dikebumikan esok (Sabtu) pagi,” katanya ketika dihubungi di sini, malam tadi. – BERNAMA

Author

MEDIAVARIASI

View all posts

View all posts


Pengilang enggan bungkus beras tempatan

MELAKA: Isu kekurangan beras tempatan dan kenaikan harga beras import di pasaran bertambah kritikal apabila terdapat segelintir pengilang tidak bertanggungjawab enggan memproses beras tempatan.

Pengerusi Jawatankuasa Kemajuan Desa, Pertanian dan Keterjaminan Makanan Melaka, Dr. Muhamad Akmal Saleh mengakui, situasi itu turut berlaku di negeri ini yang mana pengilang terlibat memberikan alasan mereka menanggung kerugian.

Beliau berkata, alasan itu tidak munasabah dan dilihat seolah-olah mahu mengambil kesempatan di atas tekanan yang sedang dihadapi rakyat, sedangkan bekalan beras tempatan telah disalurkan untuk diproses dan diedarkan kepada pengguna.

“Kita lakukan pemeriksaan di dua buah kilang baru-baru ini, satu kilang ikut prosedur ditetapkan manakala satu lagi kilang tidak mahu proses beras tempatan dengan alasan menanggung kerugian.

“Saya sanggah alasan itu bukan rugi, cuma keuntungan daripada beras tempatan ini sedikit berbanding kalau mereka proses dan pasarkan beras import yang harganya tidak dikawal kerajaan. Ini semua alasan, kita boleh ambil tindakan batalkan lesen mereka dan berikan kepada kilang yang mahu membungkus beras tempatan,” katanya kepada Utusan Malaysia.

Sebelum ini, Utusan Malaysia melaporkan, jurang harga begitu ketara antara beras tempatan dengan beras import menyebabkan segelintir pembekal dan peruncit tidak berminat memasarkan makanan ruji berkenaan, sehingga mencetuskan kekurangan bekalan yang sedang dialami di seluruh negara.

Pengerusi Persatuan Beras Bumiputera Malaysia (BARIM) Zon Selatan, Khalil Ahmad berkata, ini kerana bagi sekampit beras tempatan dengan berat 10 kilogram (kg) yang dijual pada harga RM26, mereka hanya memperoleh kadar keuntungan sekitar 50 sen.

Katanya, situasi itu membuatkan pemborong dan peruncit lebih berminat memasarkan beras import yang harganya jauh lebih tinggi pada waktu ini.

Tambah Muhamad Akmal, bermula minggu ini, rakyat Melaka boleh membuat pembelian beras tempatan 10kg di kesemua 28 kompleks Jawatankuasa Pembangunan dan Penyelarasan Dewan Undangan Negeri (Japerun) pada setiap Sabtu atau Ahad.

“Insya-Allah kita akan adakan jualan beras tempatan yang kita akan berikan pada setiap Japerun. Ia akan berlaku serentak, maknanya kalau dekat Merlimau, dekat Klebang, dekat Tangga Batu akan ada. RM26 untuk 10kg,” jelasnya.- Utusan

Author

Media Variasi

View all posts

View all posts


Enam individu berdepan tuduhan jenayah tragedi Stadium Kanjuruhan

JAKARTA: Enam individu terdiri daripada tiga anggota jawatankuasa penganjur dan tiga anggota polis berdepan tuduhan jenayah berkaitan tragedi 1 Oktober di Stadium Kanjuruhan, Malang, Jawa Timur yang meragut 125 nyawa termasuk kanak-kanak.

Tiga anggota polis itu adalah mereka yang bertugas semasa pertembungan ‘derby Jawa Timur’ antara Arema FC dan Persebaya Surabaya, kata Ketua Polis Jenderal Listyo Sigit Prabowo dalam sidang media yang disiarkan stesen televisyen tempatan.

Beliau berkata, mereka akan didakwa di bawah Perkara 359 dan 360 Kanun Keseksaan iaitu kecuaian sehingga menyebabkan kematian dan Perkara 103 perenggan 1 Undang-Undang No 11 Tahun 2022 mengenai sukan.

Listyo berkata, ketua PT Liga Indonesia Baru, organisasi yang mentadbir pertandingan bola sepak profesional Indonesia disyaki gagal memastikan stadium memenuhi syarat untuk pensijilan operasi.

Ketua jawatankuasa pengelola pertandingan Arema FC mencetak tiket melebihi kuota menjadi 42,000 tiket melampaui had 38,000 tiket dan pegawai keselamatan kelab tidak menyelaraskan penjaga pintu ketika kejadian.

Seorang anggota polis didapati gagal mencegah penggunaan gas pemedih mata meskipun tahu ia dilarang Persekutuan Bola Sepak Antarabangsa, manakala dua lagi memerintahkan anggota bawahan melepaskan gas pemedih mata.

Jika sabit kesalahan keenam-enam mereka boleh dipenjara maksimum lima tahun, kata Listyo sambil menambah, pihaknya tidak menolak kemungkinan ada penambahan suspek memandangkan siasatan masih diteruskan.

Kekalahan pertama Arema FC di tempat sendiri kepada Persebaya Surabaya dalam tempoh 23 tahun mencetuskan kemarahan penyokongnya yang memasuki padang untuk bersemuka dengan pemain dan pegawai pasukan itu sebaik tamat perlawanan.

Situasi tegang memaksa pihak keselamatan melepaskan gas pemedih mata dan menyebabkan ribuan penyokong berasak-asak untuk keluar stadium melalui beberapa pintu sehingga berlaku rempuhan.

Akibat insiden itu, Arema FC didenda 250 juta rupiah (RM76,124) oleh Persatuan Bola Sepak Indonesia, manakala Polis Indonesia memecat ketua polis Malang dan sembilan lagi anggota. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Abah dakwa Allah itu Muhammad, cetus kebimbangan awam

KUALA LUMPUR: Semakin berleluasa dakwah mengelirukan masyarakat dalam negara ini, lebih membimbangkan apabila yang menyampaikan ini menampilkan diri sebagai alim.

Jika sebelum ini seorang wanita bergelar Ustazah Siti Afifah, yang dikecam netizen kerana terus mengeluarkan kenyataan lelaki yang hantar isterinya kepada doktor lelaki adalah dayus, bersalam dengan artis hilang roh, makan pil penahan sakit haram dalam Islam dan terbaru punca penyakit kencing manis kerana makan sumber haram.

Namun menjadi persoalan dalam kalangan netizen apabila seorang yang berpenampilan seperti ustaz dan ustazah, tiada pula tindakan segera dari pihak berkuasa agama.

Terbaharu, seorang individu lelaki dengan berserban berdakwah menggunakan akaun Tiktok dengan nama Abah Guru Long Azhar @longanagahuda, mengejutkan netizen khususnya umat Islam negara kerana mengeluarkan kenyataan kalimah syahadah atau dalam bahasa Melayunya ucapan, bahawa Allah itu Nabi Muhammad SAW.

Dalam rakaman video Tiktok berdurasi dua minit 51 saat yang telah dimainkan sebanyak 27,000 kali itu, individu berpakaian serban berkaca mata, dan berlatar belakang bingkai terpapar imej Allah dan Hu terbabit kononnya menjelaskan bahawa insan kamil yang sebenar adalah hidupnya hanya Allah yang bermaksud Muhammad.

“Siapa sebenarnya insan kamil? Apabila seseorang itu bergelar insan kamil, maka dia hidup berpengertiannya Allah. La ila ha illallah, tiada tuhan melainkan Muhammad.

“Allah itu sebutannya sahaja, illallah dia Muhammad, nama pujinya. Ismul khobur nama kebesarannya, Muhammad yang rahsianya, jadi orang siapa? Itulah Muhammad, itulah insan kamil. Ia bererti, seseorang itu bergelar insan kamil, zohirul robbi, batang tubuhnya.

“Yang kedua, dari Allah insan kamil itu dan selamanya berserta Allah. Wahuamaakum ainamakuntum, dia berserta kami selama-lamanya di mana saja kamu pergi,” menurut individu itu.

Berdasarkan tinjauan MEDIA VARIASI, terdapat ramai lagi individu termasuk penceramah bebas yang mengeluarkan kenyataan sama seperti individu @longahagahuda itu.

Justeru, netizen meminta pihak berkuasa agama menyiasat pihak perkara ini, khususnya ramai individu yang dilihat sengaja mengeluarkan kenyataan mengelirukan masyarakat, seperti tumbuh bagai cendawan selepas hujan.

Ada juga yang meminta supaya pihak berkuasa agama untuk tidak menjalankan siasatan terpilih seperti yang diperkatakan pendakwaan terpilih dalam politik.

Ini kerana, rakyat sudah serik dan muak dengan perkara itu, sebaliknya mereka hanya mahukan penyelesaian dan kebaikan bersama.

Author

Tun Puteh Wanti

View all posts

View all posts


AKPK mangsa serangan siber Blackcat Ransomware

KUALA LUMPUR: Insiden serangan siber ke atas Agensi Kaunseling dan Pengurusan Kredit (AKPK) adalah dari perisian tebusan atau Ransomware dikenali Blackcat Ransomware.

Pemangku Naib Presiden, Bahagian Perkhidmatan Responsif Keselamatan Siber, CyberSecurity Malaysia, Zabri Adil Talib berkata, BlackCat Ransomware turut dikenali sebagai ALPHV, sejenis Ransomware yang telah dikesan sejak November 2021.

“ALPHV telah dibangunkan oleh kumpulan penggodam dari Rusia. Secara khususnya, BlackCat adalah Ransomware terkini yang bertindak sebagai “Ransomware-as-a-service (RaaS).

“Kejadian berkemungkinan berlaku akibat daripada tiada kemaskini terkini pada sistem atau aplikasi secara automatik menyebabkan kelemahan atau kelompangan yang ada dieksploitasi oleh penggodam.

“Selain itu mungkin terdapat kelemahan pada sistem antivirus yang tidak dapat mengesan ransomware.

“Kemas kini secara berkala perlu dilakukan bagi mengelakkan serangan ini berlaku.

“Pelayan atau server telah berjaya diceroboh dan diambil alih oleh penggodam.

“Penggodam melancarkan serangan “webshell” bagi mengubah suai fail dan juga mengakses direktori utama server yang disasarkan,” katanya kepada MEDIA VARIASI.

Beliau berkata demikian sebagai mengulas insiden serangan siber yang berlaku ke atas AKPK baru-baru ini yang menyebabkan data pelanggan dicuri oleh penyerang yang menuntut tebusan kemudiannya.

Dalam pada itu, ketika ditanya berapa lama ambil masa untuk pulih semula sistem dan bolehkah penyerang dilemahkan, Zabri Adil berkata, ia bergantung kepada tahap kesediaan organisasi di dalam menghadapi serangan siber khususnya melibatkan serangan Ransomware.

“Organisasi perlu mempunyai sistem sandaran atau backup terlebih dahulu, seterusnya proses mengesan dan menghapuskan malware tersebut perlu dibuat, sebelum kerja pemulihan dan memuat naik semua aplikasi di lakukan.

“Pihak organisasi boleh mengambil beberapa langkah bagi menjamin keselamatan data yang ada, seperti penggunaan teknik data “encryption”, “data masking”, “sensitive file redaction”, “hashing”, “tokenization” dan seumpamanya.

“Namun begitu, tidak semua data pelanggan yang disimpan menggunakan teknik keselamatan data yang tersebut.

“Data pengguna dilindungi oleh Akta Perlindungan Data Peribadi 2010. Sekiranya sabit kesalahan, organisasi boleh didakwa mengikut Akta tersebut,” katanya.

Berikut adalah nasihat beliau kepada AKPK untuk mengelakkan daripada kejadian sama berlaku.

1. Pastikan sistem dan aplikasi yang disediakan telah dikemaskini dengan pautan keselamatan terkini;

2. Lakukan aktiviti pengukuhan kepada sistem sedia ada dengan melakukan ujian keselamatan dan selepas itu melakukan aktiviti pembaikan;

3. Lakukan pemantauan rangkaian secara aktif dengan memasang perisian keselamatan seperti IPS, IDS dan anti-malware;

4. Aktifkan pengumpulan log supaya jika berlaku aktiviti pengodaman atau masalah lain berkaitan ancaman siber, ia boleh disiasat untuk mengetahui punca masalah tersebut;

5. Lakukan sandaran (backup) secara berkala kepada data-data penting atau sistem perkhidmatan. Jika masalah berlaku pada sistem boleh melakukan aktivti pemulihan;

6. Sediakan peluang latihan, memberi kesedaran kepada semua pegawai di organisasi sama ada pegawai teknikal atau pekerja biasa mengenai keselamatan siber.

Author

Tun Puteh Wanti

View all posts

View all posts


PRU15: Henti sabotaj, pastikan kemenangan BN – Ismail Sabri

BERA: Perbuatan sabotaj atau ‘cah keting’ perlu dihentikan bagi memastikan kemenangan Barisan Nasional (BN) pada Pilihan Raya Umum Ke-15 (PRU15) untuk membentuk kerajaan yang stabil, tegas Perdana Menteri Datuk Seri Ismail Sabri Yaakob.

Beliau yang juga Naib Presiden UMNO berkata ahli parti seharusnya meletakkan kepentingan parti sebagai keutamaan kerana ‘siapa juga yang dipilih sebagai calon pada pilihan raya membawa bendera parti’, bukannya bertanding atas kapasiti individu dan kemenangan mereka adalah untuk BN.

“Dalam pilihan raya semua hendak bertanding dan ramai yang layak untuk menjadi calon… Nak berangan sedikit mahu menjadi calon ok lah, tapi jangan sebab kita hendak bertanding, kita sabotaj kawan yang bertanding, bergerak ke hulu ke hilir untuk pastikan kawan kita kalah.

“Jangan fikir tentang kita sahaja. Kita seronok dua, tiga hari sahaja kerana kawan kalah, tetapi akhinya yang menderita ialah rakyat. Bayangkan perasaan ahli yang masuk parti daripada usia muda, tidak tidur malam bekerja untuk parti, (sudah pasti kecewa) apabila melihat pimpinan sendiri yang sabotaj sesama sendiri,” katanya.

Ismail Sabri berkata demikian semasa berucap merasmikan Mesyuarat Perwakilan UMNO Bahagian Bera di Dewan Konvensyen Majlis Daerah Bera di sini hari ini.

Perdana Menteri turut menegaskan keputusan PRU14 yang menyaksikan BN gagal membentuk kerajaan di Persekutuan, perlu dijadikan pengajaran untuk menguatkan kesepakatan supaya BN menang besar kali ini, untuk mengelak ketidakstabilan politik sehingga menyebabkan pertukaran kepimpinan negara beberapa kali sejak 2018.

“Pilihan raya kali ini berbeza. Dulu, UMNO dan BN masuk pilihan raya dengan jangkaan mesti menang dan mesti boleh membentuk kerajaan di Putrajaya. Namun, selepas PRU14, jaminan 100 peratus ini tidak boleh lagi diberikan, tidak boleh lagi ambil mudah dan kita kena kerja keras untuk memastikan kemenangan BN,” katanya.

Ismail Sabri yang juga Ketua UMNO Bahagian Bera juga mengimbau selepas keputusan PRU14 diumumkan, yang menurut beliau walaupun berjaya mengekalkan kerusi Parlimen Bera dengan majoriti 2,311 undi, kemenangan itu tidak sama apabila mengetahui ramai rakan dalam parti tewas.

“Biasa selepas keputusan pilihan raya, kita di Bera akan berjamu… kawan-kawan dari MIC bawa bunga malai. Tetapi malam itu, di Bera kita senyap sahaja dan terus saya beritahu tak perlu bawa bunga kerana walaupun Bera menang, ia tidak bermakna.

“Jangan lupa dan jangan ambil mudah. Pengalaman pada PRU14 kena dijadikan pengajaran. Kali ini, kita kena bekerja lebih keras kerana Parlimen Bera sudah berbeza. Semua mata melihat ke sini kerana di sini Parlimen Perdana Menteri,” katanya.

Sehubungan itu, Ismail Sabri mengingatkan jentera UMNO, MCA dan MIC untuk bekerja sebagai ‘satu keluarga’ untuk mengekalkan kemenangan besar BN di Parlimen Bera dan Dewan Undangan Negeri (DUN) Guai dan Kemayan, selain merampas semula DUN Triang daripada Pakatan Harapan.

Gerak kerja itu juga, menurut beliau harus bermula seawal mungkin memandangkan pilihan raya umum sudah terlalu hampir selepas beliau mengumumkan pembubaran Parlimen pada 10 Okt lepas, dengan perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah. – BERNAMA


JAZRO, Evo Mall anjur Karnival Robotik 16-17 Julai ini

BANGI: Akademi Robotik JAZRO (JAZRO) dengan kerjasama kompleks beli-belah Evo Mall akan menganjurkan Karnival Robotik dari Sabtu, 16 Julai hingga Ahad, 17 Julai ini.

Program dua hari ini menampilkan pelbagai aktiviti yang terdiri daripada sesi perkongsian STEM, permainan, cabutan bertuah dan bengkel yang mengajar kanak-kanak membina robot. Masuk adalah percuma dan yuran untuk menyertai pertandingan hanya RM5 seorang.

Karnival Robotik adalah suatu program kesedaran pendidikan STEM untuk kanak-kanak yang berumur antara 7 dan 17 tahun dan matlamat utamanya ialah untuk memberi pendedahan tentang dunia teknologi berkaitan robotik.

Ir. Dzulfarqeish Zainuddin, pengasas bersama JAZRO berkata, pihaknya ingin kanak-kanak dan ibu bapa tahu bahawa pembelajaran robotik boleh menjadi menyeronokkan.

“Mulakan pembelajaran pada usia muda dan pupuk minat mereka dari situ. JAZRO teruja untuk berada di Bangi kali ini, jadi penduduk-penduduk di bandar-bandar sekitar dapat peluang untuk belajar tentang robotik dalam suasana yang kondusif di Evo Mall,” katanya.

Pengunjung ke program ini akan dapat melawat gerai-gerai pameran oleh PETROSAINS, Taman Realiti Maya (VR), Projek Mika, MDEC, dan Techlympics, untuk belajar tentang dunia digital dan teknologi selaras dengan Revolusi Industri 4.0 (IR4.0).

Menurut Mohd Fauzi Ibni Hajar, Ketua Pegawai Eksekutif Evo Mall, program Karnival Robotik adalah untuk memupuk kanak-kanak dan belia untuk mempunyai pemikiran kreatif dan inovatif dalam menyelesaikan masalah.

“Selain itu, ia juga bertujuan untuk mewujudkan modal insan yang berpengetahuan tinggi dalam meneruskan kehidupan moden ini,” katanya.

Program ini akan mengadakan pertandingan robotik dan pemenang-pemenang akan membawa pulang hadiah menarik.

Sementara itu, sebanyak 45 cabutan bertuah disediakan untuk menceriakan orang ramai sepanjang dua hari acara berlangsung.

“JAZRO mempunyai rekod prestasi dalam menganjurkan program seperti ini pada masa lalu di Pantai Timur Semenanjung Malaysia.

“Sekarang, kami perluaskan program kami ke Pantai Barat dengan harapan lebih ramai kanak-kanak terutamanya di Selangor dan Kuala Lumpur dapat mengetahui asas-asas pengekodan dan robotik,” kata Ir. Dzulfarqeish.

Author

Taufik Asmady Abdul Aziz

View all posts

View all posts


‘Manisnya bermadu’, lelaki kongsi 15 tahun hidup berpoligami secara damai

CYBERJAYA: Mungkin sebilangan daripada kurang setuju dengan hidup berpoligami kerana merasakan perkara itu bakal memedihkan hati sebelah pihak terutamanya isteri pertama.

Namun, bukan semua yang hidup berpoligami itu merasai mimpi ngeri kerana masih ada pasangan keluarga yang mampu hidup bermadu dengan tenang dan saksama.

Perkara itu boleh dilihat menerusi perkahwinan seorang lelaki, Muhammad Faiz Hashim yang mempunyai dua orang isteri.

Menerusi perkongsian di Facebook, Faiz percaya bahawa perkahwinan itu amanah dari Tuhan.

“Perkahwinan itu juga adalah punca rezeki kita. Isteri pertama itu pembawa rezeki, isteri kedua penambah rezeki. Jaga sebaiknya amanah Allah ini berkat dunia akhirat.

“Alhamdulillah 22 tahun usia perkahwinan dengan isteri pertama dan 15 tahun usia perkahwinan dengan isteri kedua. Dikurniakan 11 orang anak-anak.

Faiz baru-baru ini menyambut hari ulang tahunnya bersama kedua-dua isteri dan anak-anak.

Tambah Faiz yang sudah 15 tahun hidup berpoligami, kunci utama bagi sesebuah hubungan itu adalah saling menghargai, menghormati dan bertolak ansur antara satu sama lain.

Dalam pada itu, menerusi sebuah video yang dimuat naik Faiz turut ditulis catatan ringkas mengenai kehidupan berpoligami.

Katanya, poligami akan menjadi indah jika sifat kasih dan sayang dan saling melengkapi itu disemai dalam diri.

Pada masa sama, Faiz turut mendoakan kesejahteraan rumah tangga pelakon dan pengarah terkenal, Syamsul Yusof yang baru-baru ini menjadi kontroversi di Malaysia.

“Semoga Syamsul, Puteri Sarah dan Ira Kazar tabah menghadapi ujian Allah di dunia ini.

“Jangan tanya kenapa perlu lalui ujian sebegini kerana kamu adalah insan-insan hebat yang dipilih Allah untuk melalui kehidupan ini.

“Belajarlah untuk reda dengan segala ketentuan. Pasti hidayah Allah ketenangan milik kamu semua. Semoga dipermudahkan,” tulisnya.

Author

Diyana Rahip

View all posts

View all posts


‘Lingkaran maut’: Puluhan mayat bergelimpangan di luar Hospital Al Shifa ketika penembak tepat Israel menanti mangsa

SEBANYAK 200 mayat telah bergelimpangan di luar wad kecemasan di Hospital Al Shifa Gaza ketika penembak tepat Israel memerhati lokasi itu, kata pegawai.

Lima orang telah ditembak oleh tentera Israel ketika mereka cuba meninggalkan hospital, yang terbesar di Gaza, dalam tiga hari lalu, kata pengarah Dr Mohammad Abu Silmeyye.

Dua terbunuh, katanya, manakala tiga yang cedera berjaya masuk semula ke hospital.

Dr Abu Silmeyye berkata, beliau dan kakitangan lain, pesakit dan sekurang-kurangnya 15,000 orang yang dipindahkan tidak dapat meninggalkan hospital kerana ancaman penembak tepat.

“Kami tidak dapat pergi untuk mengambil dua mayat itu kerana takut ditembak,” katanya.

“Terdapat 150 lagi mayat di luar wad kecemasan. Kami tidak dapat membawa mereka keluar untuk dikebumikan.”

Katanya, bau busuk sangat menyengat.

“Orang Israel akan membunuh kita jika mereka melihat kita menggali. Mereka menembak apa sahaja yang bergerak,” tambahnya, kerana risiko penyakit meningkat dengan setiap badan.

Jurucakap Kementerian Kesihatan Dr Ashraf Al Qidra, yang juga berada di dalam hospital, memberitahu The National bahawa kereta kebal ditempatkan di luar hospital dan orang ramai takut untuk membuka tingkap mereka.

“Jika sesiapa meletakkan kepala di luar tingkap, mereka akan ditembak. Kami berada di dalam lingkaran kematian,” katanya melalui telefon ketika dron dan letupan kedengaran di latar belakang.

“Kami tidak mempunyai internet, jika tidak, kami akan menunjukkan kepada dunia kengerian yang kami lihat.”

Beberapa bahagian hospital telah dibedil, kata Dr Abu Silmeyye, termasuk unit rawatan rapi, jabatan kardiologi, wad bersalin dan klinik pesakit dalam luar.

Penjana utama dan telaga air juga telah dibedil, katanya.

“Orang ramai sedang nazak, dan saya tidak sanggup melihat mata sesiapa pun,” katanya kerana tidak dapat membantu mereka yang tidak terselamat daripada kecederaan mereka.

Pesakit, termasuk bayi baru lahir dalam inkubator, telah meninggal dunia kerana terputus bekalan elektrik dan kekurangan oksigen dalam botol.

“Tiga puluh dua orang, termasuk bayi dan yang cedera, telah meninggal dunia dalam tiga hari lalu,” kata Dr Al Qidra.

Beliau berkata sekurang-kurangnya 36 bayi lain menghadapi risiko besar kerana kekurangan tenaga.

Pegawai hospital sedang berusaha untuk menguruskan apa yang dianggarkan sebagai kira-kira 200 pengebumian “dalam kubur besar”, katanya.

“Tetapi setakat ini, tiada perkembangan dengan pengantara.”

Tentera Israel tidak menjawab permintaan The National untuk mendapatkan komen mengenai pemindahan orang mati dari Hospital Al Shifa. Israel berkata, hospital itu terletak di atas kompleks terowong bawah tanah yang merupakan ibu pejabat pejuang Hamas – tuduhan yang dinafikan Hamas.

Pada Isnin, Hospital Al Quds, dikendalikan oleh Bulan Sabit Merah Palestin, yang tidak beroperasi sehari sebelumnya, dikelilingi oleh kenderaan tentera Israel “dari semua arah”, kata PRCS.

“Bunyi tembakan berterusan kedengaran berikutan persiapan untuk mengosongkan hospital, termasuk pesakit dan cedera, rakan mereka, dan kakitangan perubatan,” katanya.

PRCS juga berkata bahawa konvoi perubatan yang diiringi oleh Jawatankuasa Antarabangsa Palang Merah berada di bawah “pengeboman tanpa henti” di Tal Al Hawa.

Konvoi itu menuju ke Hospital Quds tetapi terpaksa “berpatah balik” oleh pengeboman, kata PRCS.

“Pasukan perubatan, pesakit, dan keluarga mereka kekal terkepung di hospital tanpa makanan, air atau elektrik,” katanya.

Di selatan, keadaan di Hospital Al Aqsa hampir sama.

Dr Khalil Al Dakran, jurucakap hospital itu, memberitahu The National bahawa kemudahan itu mengandungi kapasiti “empat kali ganda” bilangan orang.

“Kebanyakan kecederaan parah dan perlu dirawat di luar negara. Ia adalah bencana perubatan dan alam sekitar.”

Beliau menambah bahawa hospital itu melindungi beribu-ribu orang di tengah-tengah kekurangan bekalan perubatan yang teruk dan hampir tiada makanan.

“Kami tidak dapat membekalkan makanan kepada pesakit kami sendiri, lebih-lebih lagi yang kehilangan tempat tinggal,” katanya kepada The National.

Author

Taufik Asmady Abdul Aziz

View all posts

View all posts


Miliki dadah: Dua sahabat terlepas tali gantung, dipenjara 12 tahun, 10 sebatan

PUTRAJAYA: Dua sahabat terlepas daripada hukuman gantung setelah Mahkamah Rayuan di sini hari ini mengetepikan sabitan terhadap dua pertuduhan mengedar 626.55 gram dadah jenis methamphetamine, lima tahun lepas.

Bagaimanapun, Mohd Shazril Hafez Ibrahim, 29, dan Ahmad Sawal Ramle, 32, selaku perayu disabitkan terhadap kesalahan memiliki dadah itu dan masing-masing dijatuhi hukuman penjara 12 tahun dan 10 sebatan.

Panel tiga hakim yang diketuai Hakim Datuk Seri Kamaludin Md Said sebulat suara memutuskan demikian selepas peguam Datuk Hisyam Teh Poh Teik mewakili kedua-dua perayu memaklumkan Jabatan Peguam Negara (AGC) menerima representasi mereka bagi mengetepikan hukuman gantung iaitu mengedar kepada memiliki dadah tersebut.

“Setelah mempertimbangkan mitigasi kedua-dua perayu, perayu masing-masing dijatuhkan hukuman penjara 12 tahun dan 10 sebatan bermula dari tarikh mereka ditangkap pada 8 Februari 2018,” kata Hakim Kamaludin yang bersidang bersama Hakim Datuk Supang Lian dan Datuk Wira Ahmad Nasfy Yasin.

Mengikut dua pertuduhan, mereka didakwa bersama-sama memiliki 626.55 gram methamphetamine di dalam bilik hadapan sebuah rumah di Jalan Kuala Berang, Kampung Padang Midin, Bukit Payong, Marang, Terengganu pada 6.30 petang, 8 Feb 2018.

Pertuduhan itu dikemukakan mengikut Seksyen 12(2) Akta Dadah Berbahaya 1952 dan boleh dihukum di bawah Seksyen 39A(2) akta sama yang dibaca bersama Seksyen 34 Kanun Keseksaan yang berdepan hukuman penjara seumur hidup atau tidak kurang lima tahun dan sebat tidak kurang daripada 10 sebatan.

Pendakwaan dikendalikan Timbalan Pendakwa Raya Nor Hisyam Mohd Jaafar.

Pada Januari 2021, Mahkamah Tinggi Kuala Terengganu menjatuhkan hukuman gantung sampai mati terhadap kedua-dua lelaki itu setelah mereka didapati bersalah mengedar 626.55 gram methamphetamine.

Mereka didakwa mengikut Seksyen 39B(1)(a) Akta Dadah Berbahaya 1952 yang boleh dihukum mengikut Seksyen 39B(2) akta sama yang dibaca bersama Seksyen 34 Kanun Keseksaan membawa hukuman gantung sampai mati. – BERNAMA


Ahmad Zahid didesak letak segera jawatan Presiden UMNO, Pengerusi BN

KUALA LUMPUR: Desakan supaya Datuk Seri Dr Ahmad Zahid Hamidi meletakkan jawatan sebagai Presiden UMNO dan Pengerusi Barisan Nasional (BN) dengan segera susulan prestasi hambar gabungan itu dalam Pilihan Raya Umum ke-15 (PRU15), semakin jelas kedengaran.

Beberapa pemimpin dalam UMNO mahu Ahmad Zahid bertanggungjawab atas kegagalan gabungan itu dalam PRU15 dan meletakkan kepentingan parti sebagai keutamaan seperti yang telah dilakukan oleh bekas Presiden UMNO, Datuk Seri Najib Tun Razak pada 2018.

Bekas Menteri Perpaduan Negara, Datuk Halimah Mohamed Sadique; Naib Ketua Pemuda UMNO, Shahril Sufian Hamdan; Pengarah Operasi Pilihan Raya BN Johor, Datuk Onn Hafiz Ghazi; Timbalan Pengerusi BN Kulai, Datuk Mohd Jafni Md Shukor dan EXCO Pemuda UMNO, Datuk Muhamad Muqharabbin Mokhtarrudin, antara yang lantang mendesak bekas timbalan perdana menteri itu, berundur secara terhormat.

Halimah dalam kenyataan di Instagramnya berkata, UMNO tidak mampu dan tidak boleh lagi menanggung segala liabiliti individu di dalam parti yang hanya meletakkan kepentingan peribadi.

“Jangan cemarkan lagi kesucian parti UMNO dengan pemikiran yang dangkal tidak berasas dan tidak berprinsip hanya untuk kepentingan peribadi.

“Pulangkan perjuangan UMNO kepada niat asal. Perjuangan dan keutamaan parti tertumpu kepada suara akar umbi yang mendambakan sebuah institusi yang berupaya membawa suara dan nasib rakyat terbanyak,” katanya.

Shahril dalam kenyataan di Facebooknya berkata, konsep tanggungjawab secara kolektif, perlu dipegang oleh pemimpin-pemimpin UMNO dalam menghadapi kegagalan yang mana Ahmad Zahid perlu memaparkan contoh dengan memimpin proses mengambil tanggungjawab kekalahan itu.

Beliau berkata, Ahmad Zahid perlu memberi ruang secukupnya kepada pemimpin lain dalam parti itu, untuk membuat keputusan yang besar untuk UMNO.

Onn Hafiz yang juga Menteri Besar Johor berkata, Ahmad Zahid perlu berjiwa besar melepaskan jawatannya seperti yang dilakukan oleh Najib.

“Kita semua sedia maklum bahawa satu tsunami politik orang Melayu telah berlaku yang mana orang Melayu telah menolak UMNO. UMNO telah rebah.

“Walaupun pahit untuk ditelan, pemimpin UMNO termasuk saya sendiri perlu kembali mendengar suara rakyat yang telah diterjemahkan melalui undi mereka ketika PRU15 semalam,” katanya menambah UMNO dan BN hanya menang sembilan kerusi Parlimen di Johor dan kalah di semua kerusi parlimen yang ditandingi di Perlis, Kedah, Pulau Pinang, Melaka, Kelantan dan Terengganu.

Mohd Jafni dalam kenyataan medianya hari ini berkata, kekalahan gabungan itu dalam PRU15 menggambarkan BN dan UMNO tidak lagi menjadi pilihan rakyat di negara ini.

Beliau menyifatkan tindakan (meletak jawatan) Ahmad Zahid, sebagai langkah awal dalam usaha memulihkan UMNO.

Muhamad Muqharabbin berkata, sentimen rakyat tidak suka kepada presiden, telahpun diterjemahkan melalui undi.

“BN kecundang kerana keangkuhan dan kesombongan dengan berjalan solo dan tidak mahu berubah serta mendengar pandangan akar umbi dan rakyat. Ini yang sebenarnya menjadi kelemahan.

“Seratus batang lidi lebih kuat berbanding sebatang lidi kerana 100 batang lidi mampu menyapu sampah dengan berkesan berbanding sebatang.

“Oleh yang demikian, wajarlah Presiden parti, DS Ahmad Zahid Hamidi berundur dan pemilihan parti perlu diadakan segera bagi memberi mandat baru kepimpinan UMNO membuat perubahan yang sebenar-benarnya,” katanya.

PRU15 yang diadakan semalam menyaksikan BN mencatat prestasi terburuknya apabila hanya memperoleh 30 kerusi Parlimen daripada 178 kerusi yang ditandingi wakil gabungan itu.

Ia jauh lebih teruk berbanding PRU14 apabila dalam pilihan raya yang diadakan pada 2018 itu menyaksikan gabungan itu menang di 54 kerusi Parlimen.

Sementara itu, beberapa Ketua Bahagian UMNO di Johor, menyuarakan sokongan terhadap kenyataan Onn Hafiz supaya Zahid bertanggungjawab terhadap prestasi buruk BN pada PRU15 ini dengan meletakkan jawatan.

Ketua Bahagian UMNO Pagoh, Ismail Mohamed berkata, presiden UMNO itu perlu berlapang dada dan meletak jawatan, demi kepentingan dan masa depan parti itu kerana keputusan PRU15 jelas menunjukkan akar umbi khususnya orang muda, mahukan perubahan pada pucuk pimpinan parti itu.

Senada dengan Ismail, Ketua UMNO Bahagian Sekijang, Datuk Dr Baharum Mohamed pula mahu bukan sahaja Ahmad Zahid tetapi juga ‘Top 5 UMNO’, yang turut terlibat dengan pemilihan calon BN pada pilihan raya umum kali ini.

Ketua UMNO Bahagian Segamat, Datuk Zahari Sarip berkata, selain bersetuju dengan desakan Onn Hafiz, beliau juga menunggu kenyataan Datuk Seri Hasni Mohammad sebagai Pengerusi Badan Perhubungan UMNO dan Pengerusi BN Johor berkenaan isu itu. – BERNAMA


Foodpanda tawar perkhidmatan ‘Pandago’, hantar bungkusan dalam tempoh 60 minit

CYBERJAYA: Syarikat penghantaran makanan popular, Foodpanda kini menawarkan perkhidmatan baharu dikenali ‘pandago’ yang membolehkan pengguna menghantar bungkusan dalam tempoh kurang 60 minit.

Ketua Pegawai Eksekutif Foodpanda Malaysia, Sayantan Das berkata, perkhidmatan pandago memudahkan pengguna yang memerlukan sesuatu barangan itu dihantar dengan segera, seperti barangan yang mudah luput dan dokumen penting, walaupun pada awal pagi.

“Penghantaran adalah sebahagian penting daripada kehidupan kita hari ini dan sememangnya bukan mudah untuk menghantar barangan seperti ubat-ubatan, kunci, dokumen atau item-item yang anda tertinggal di tempat lain.

“Dengan pandago, pelanggan boleh menghantar apa-apa barangan kecil dengan mudah pada bila-bila masa tanpa perlu membayar lebih,” katanya.

Foodpanda turut menyatakan bahawa perkhidmatan pandago tidak mempunyai waktu yang spesifik sekali gus membolehkan pengguna menghantar hadiah secara mengejut pada bila-bila masa, walaupun pada tengah malam.

“ Pelanggan juga boleh menjejaki penghantaran mereka dengan mudah menggunakan fungsi penjejakan masa nyata yang menyediakan maklumat terkini mengenai status penghantaran.

“Mereka juga dapat berbual dengan rakan penghantaran yang ditugaskan untuk mengemaskini butiran penghantaran mereka atau sekadar untuk menyatakan ucapan penghargaan atas perkhidmatan yang telah disempurnakan,” maklum Foodpanda.

Tambah Foodpanda, perkhidmatan baharu ini memberi manfaat khususnya kepada pengendali restoran yang mahu mengekalkan sistem penghantaran segera pesanan milik mereka tetapi tidak mempunyai sumber untuk memiliki flit penghantaran mereka sendiri.

Justeru, sempena sambutan pelancaran pandago, pengguna pandago boleh menikmati potongan sebanyak 20 peratus untuk penghantaran pertama mereka dengan menggunakan baucar ‘PANDAGO’.

“Menerusi pandago, pengguna dengan mudah boleh meminta penunggang foodpanda menghantar barangan mereka dengan mengemaskini aplikasi foodpanda mereka kepada versi yang terkini dan klik pada butang “pandago”,’ maklumnya.

Author

Diyana Rahip

View all posts

View all posts


Selangor selaras syarat dikenakan PBT bagi permohonan taska di rumah

SHAH ALAM: Kerajaan Selangor sedang menyelaras syarat-syarat pendaftaran taska di rumah yang dikenakan oleh pihak berkuasa tempatan (PBT) untuk memudahkan pengusaha taska berkenaan meneruskan operasi mereka.

Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga negeri, Dr Siti Mariah Mahmud berkata, semua taska yang berdaftar di bawah Akta 308 Akta Taman Asuhan Kanak-Kanak 1984 perlu mematuhi syarat yang ditetapkan dan operasinya tertakluk kepada undang-undang PBT di kawasan masing-masing.

Bagaimanapun, pihaknya mendapat aduan bahawa syarat-syarat bagi pengasuh beroperasi di rumah di peringkat PBT berbeza mengikut kawasan dan didapati terlalu ketat.

Susulan itu, katanya satu sesi libat urus bagi isu pendaftaran taska di rumah bersama PBT telah diadakan pada 6 Mac lepas bersama dengan jabatan dan agensi berkaitan untuk membuat semakan semula syarat-syarat berkaitan penyeragaman dan memudahkan urusan permohonan selain menggalakkan pendaftaran para pengusaha taska.

“Rentetan daripada sesi libat urus ini, kita menulis surat kepada Menteri Pembangunan Wanita, Keluarga dan Masyarakat Datuk Seri Nancy Shukri untuk melanjutkan tempoh setahun untuk pendaftaran taska di rumah yang masih dalam tempoh sah perakuan selaras dengan Akta Taman Asuhan Kanak-Kanak 1984,” katanya menjawab pertanyaan daripada Michelle Ng Mei Sze (DAP-Subang Jaya) pada sidang Dewan Undangan Negeri (DUN) Selangor di sini hari ini.

Beliau turut mencadangkan kepada Kementerian Pembangunan Wanita, Keluarga dan Masyarakat (KPWKM) agar mengeluarkan taska yang beroperasi di rumah daripada Akta 308 kerana peraturan itu hanya diperuntukkan kepada taska institusi, taska tempat kerja dan taska komuniti.

Sementara itu, Siti Mariah turut mengulas soalan tambahan daripada Datuk Mohd Shamsudin Lias (BN-Sungai Burong) berkenaan galakan kerajaan negeri untuk pembinaan taska di ruang pejabat untuk memudahkan ibu bapa yang bekerja di pejabat berkenaan menguruskan anak mereka.

Katanya, beberapa pejabat tidak dibina untuk dilengkapkan dengan kemudahan taska dan sukar untuk memenuhi syarat-syarat yang diberikan oleh PBT, bomba dan Jabatan Kesihatan Negeri Selangor (JKNS).

“Selalunya mereka akan gagal di peringkat PBT, malah ada pengusaha taska yang sukar memenuhi syarat yang ditetapkan oleh PBT walaupun mereka mendapat geran daripada KPWKM untuk mengubah suai (pejabat),” katanya. – BERNAMA


‘Hanya JDT yakin ke final’ – Penganalisis ulas isu SSI venue Piala FA

PIALA FA menutup tirainya pada Sabtu apabila Johor Darul Ta’zim (JDT) berjaya mempertahankan kejuaraan, setelah menewaskan Kuala Lumpur City (KL City) FC dengan keputusan 2-0.

Di sebalik kemenangan itu, ada segelintir pihak mempertikaikan tentang lokasi perlawanan akhir tersebut yang berlangsung di stadium keramat JDT,  di Stadium Sultan Ibrahim (SSI), Iskandar Puteri, Johor.

Tampil mengulas, Datuk Dr Pekan Ramli menganggap bahawa mana-mana pasukan sudah tentu akan mendapat kelebihan sebagai tuan rumah, sekiranya mereka beraksi pada perlawanan final di hadapan penyokong dan stadium sendiri.

Namun, penganalisis bola sepak tanah air itu berkata, tawaran Liga Bola Sepak Malaysia (MFL) yang membuat ‘bidaan’ kepada semua kelab Liga Malaysia untuk menjadi tuan rumah aksi final Piala FA pada Mei lalu kurang mendapat sambutan.

“Mungkin pasukan lain pada waktu itu masih tidak yakin mereka akan ke final.

“Jadi, hanya JDT yang begitu positif atau sangat yakin ke final terus menawarkan diri dan kebetulan mereka pembida tunggal.

“Bagi saya, tindakan mereka sangat relevan. Mereka memang nak sapu semua piala. Apa sahaja kelebihan mereka akan ‘utilise‘ atau pergunakan sepenuhnya,” katanya ketika dihubungi MEDIA VARIASI.

Terdahulu, MFL mengesahkan, hanya menerima bidaan daripada JDT untuk menjadikan SSI sebagai venue final Piala FA, selepas proses bidaan ditutup pada jam 5 petang, 24 Mei lalu.

MFL sebelum ini menetapkan bahawa, pemilihan venue akan dibuat menerusi bidaan terbuka kepada semua kelab Liga Malaysia 2023 bermula 19 Mei 2023.

MFL turut memaklumkan bahawa pemilihan itu dibuat selepas mengambil kira perkembangan semasa Stadium Nasional Bukit Jalil (SNBJ), Kuala Lumpur yang tidak boleh digunakan bagi final Piala FA.

Mengulas lanjut, Pekan berkata, SSI adalah stadium berprestij dengan kapasiti yang bersesuaian serta mampu untuk menarik penyokong tuan rumah memenuhi stadium.

“Kalau main di stadium lain mungkin kurang meriah. Ini pun penghormatan kepada JDT sebab tak pernah lagi final Piala FA berlangsung di Johor.

“Cuma, saya harap pada masa depan MFL tetapkan kembali aksi final di SNBJ,” ujarnya.

Author

Fazleen Safina Abd Jamil

View all posts

View all posts


Sindiket penipuan dalam talian di P.Pinang masuk jerat

GEORGE TOWN: Satu sindiket penipuan dalam talian yang berpangkalan di luar negara tumpas selepas polis menahan tiga lelaki tempatan dalam serbuan di dua buah kondominium mewah di Jalan Sultan Azlan Shah dan Persiaran Gurney, Selasa lalu.

Kesemua suspek yang berusia 26 tahun itu disyaki menerima arahan daripada ‘mastermind’ sindiket tersebut yang berada di luar negara menerusi aplikasi Telegram dan dipercayai aktif sejak enam bulan lalu.

Ketua Polis Daerah Timur Laut, Asisten Komisioner Soffian Santong berkata, menerusi risikan dan pemerhatian, polis menahan seorang suspek lelaki di sebuah kondominium di Jalan Sultan Azlan Shah di sini pada pukul 9 malam.

“Polis merampas tiga kad mesin juruwang automatik (ATM) pelbagai bank bersamanya yang digunakan bagi kegiatan penipuan dalam talian.

“Susulan penahanan suspek, polis menyerbu sebuah lagi kondominium yang di Persiaran Gurney dan menahan dua lagi lelaki di situ,” katanya dalam sidang akhbar di Ibu Pejabat Polis Daerah (IPD) Timur Laut di sini, hari ini, lapor Kosmo.

Menurutnya, hasil pemeriksaan di kondominium itu, polis merampas 24 buah telefon bimbit, kad ATM pelbagai bank(35 keping), kad prabayar pelbagai syarikat telekomunikasi (40 keping), komputer riba (dua unit), kad pengenalan disyaki palsu (lima keping), 10 unit ‘secure sign token’ dari dua buah bank dan slip transaksi deposit bank tempatan.

“Siasatan awal mendapati sindiket ini diketuai seorang lelaki warga asing yang berpusat di sebuah negara di rantau ini dan ahli sindiket tersebut dipercayai berkomunikasi secara dalam talian menerusi aplikasi Telegram.

“Purata transaksi yang dijalankan sindiket ini antara RM50,000 hingga RM100,000 sebulan dan tiga suspek tersebut pula dibayar upah RM2,500 hingga RM6,000 sebulan termasuk komisen 0.3 peratus bagi setiap transaksi yang dilakukan,” katanya.

Author

Media Variasi

View all posts

View all posts


Selangor teruskan pemberian vaksin COVID-19, dos penggalak percuma bermula esok

SHAH ALAM: Kerajaan Selangor akan meneruskan pemberian suntikan vaksin COVID-19 dan dos penggalak menerusi Program Pemberian Vaksin Covid-19 (SelVAX) secara percuma, bermula esok.

Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga negeri, Dr Siti Mariah Mahmud berkata, rakyat negeri itu yang ingin mendapatkan vaksin tersebut, boleh mengunjungi 15 rangkaian Klinik Selcare dan The KL Clinic yang berhampiran mereka.

Beliau berkata, pendaftaran boleh dibuat secara jumpa terus, namun orang ramai digalakkan untuk membuat janji temu melalui panggilan ke talian hotline Selcare iaitu 1-800-22-6600.

“Vaksin COVID-19 akan diberikan kepada kanak-kanak dan individu dewasa. Manakala dos penggalak diberikan kepada individu berumur 18 tahun ke atas, dengan syarat enam bulan selepas menerima dos terakhir.

“Waktu operasi klinik bermula jam 9 pagi hingga 9 malam. Untuk maklumat lanjut layari laman sesawang selcare.com,” katanya dalam kenyataan hari ini. – BERNAMA


Tang Jie-EE Wei dinobatkan Juara Terbuka Taipei 2023

KUALA LUMPUR: Pasangan beregu campuran negara, Chen Tang Jie-Toh Ee Wei berjaya merangkul gelaran Jelajah Dunia kedua selepas dinobatkan juara Terbuka Taipei 2023 hari ini.

Pasangan pilihan keempat itu menafikan peluang gandingan Taiwan, Chiu Hsiang Chieh-Lin Xiao Min untuk merangkul gelaran Super 300 di laman sendiri, 21-12, 21-8, dalam perlawanan akhir yang didominasi sepenuhnya oleh gandingan negara yang berlangsung selama 30 minit di Tian-mu Arena, University of Taipei.

Beberapa kesilapan yang dilakukan pasangan tuan rumah memberi kelebihan buat Tang Jie-Ee Wei untuk mendahului dengan lima mata pada 11-6 dan terus mengekalkan momentum cemerlang mereka untuk menang set pertama, 21-12.

Pasangan nombor 19 dunia itu mempamerkan aksi garang di awal permainan set kedua untuk mendahului lawan Hsiang Chieh-Xiao Min 5-0, dengan mempamerkan corak serangan yang menakjubkan membuatkan pasangan ranking ke-50 dunia itu hilang arah, menyaksikan gandingan negara mengesahkan kejuaraan, 21-8.

Tang Jie-Ee Wei, yang bergandingan akhir tahun lepas, telah membuktikan komitmen mereka apabila dalam tempoh hampir dua bulan berjaya merasai kejayaan pertama merangkul gelaran Cabaran Antarabangsa Iran 2023, menewaskan rakan senegara Hoo Pang Rong-Teoh Mei Xing 21-19, 21-15, awal Februari lepas.

Pasangan negara itu kemudian merangkul kejuaraan sulung siri Jelajah Dunia Kejohanan Master Orleans 2023 di France selepas menumbangkan satu lagi pasangan Taiwan, Ye Hong Wei-Lee Chia Hsin, 21-19, 21-17, April lepas.

Kemenangan hari ini menyaksikan Tang Jie-Ee Wei mengakhiri kemarau 19 tahun untuk pasangan beregu campuran Malaysia melangkah ke podium selepas Koo Kien Keat-Wong Pei Tty kali terakhir memenanginya pada edisi 2004.

Tang Jie-Ee Wei meraih US$16,590 (RM77,562) susulan kemenangan besar mereka hari ini manakala naib juara Hsiang Chieh-Xiao Min, memperoleh US$7,980 (RM37,308).

Satu lagi pasangan Malaysia yang merupakan pilihan kelima, Man Wei Chong-Tee Kai Wun akan mempertahankan gelaran mereka menentang pilihan kedua, Lu Ching Yao-Yang Po Han dari Taiwan, dalam perlawanan akhir beregu lelaki, yang akan diadakan lewat hari ini. – BERNAMA


Beg tangan persis ‘LV’ lebih kecil dari sebutir garam dilelong pada harga AS$63,000

SEBUAH beg tangan kecil berukuran kurang daripada 0.03 inci lebar dijual pada harga lebih AS$63,000 (RM294,052) dalam sesi lelongan dalam talian, baru-baru ini.

Beg berwarna hijau kekuningan pendarfluor itu mengambil inspirasi reka bentuk Louis Vuitton, walaupun ia adalah hasil kerja sebuah kumpulan seni New York, dan bukan keluaran label mewah itu sendiri, lapor CNN.

Digelar sebagai “Beg Tangan Mikroskopik”, kumpulan seni tersebut, MSCHF, yang berpangkalan di Brooklyn memaklumkan beg itu lebih kecil daripada sebutir garam laut.

Beg tangan itu diperbuat menerusi teknologi pembuatan yang digunakan untuk mencetak bahagian plastik berskala mikro 3D, dipanggil two-photon polymerization. Ia dijual bersama mikroskop yang dilengkapi dengan paparan digital di mana beg itu boleh dilihat.

Foto promosi menunjukkan reka bentuknya dengan lebih terperinci, mendedahkan monogram dengan tulisan “LV” yang biasa terdapat pada beg jenama Louis Vuitton.

Jualan lelongan itu dihoskan oleh Joopiter, sebuah pusat lelongan dalam talian yang ditubuhkan oleh artis, Pharrell Williams.
Walaupun Williams kini berkhidmat sebagai pengarah kreatif pakaian lelaki di Louis Vuitton, ketua pegawai kreatif MSCHF, Kevin Wiesner sebelum ini memberitahu New York Times bahawa kumpulan mereka tidak meminta kebenaran LV untuk menggunakan logo atau reka bentuknya.

MSCHF buat masa ini enggan memberi sebarang respons berkaitan rekaan beg tangan berkenaan.

Walau bagaimanapun, dalam satu kenyataan yang diterbitkan bersama penyenaraian lelongan, syarikat tersebut menyatakan bahawa kecintaan industri fesyen terhadap beg kecil telah menjadi semakin lebih abstrak sehingga aksesori itu dianggap “simbol jenama semata-mata.”

Authors

Media Variasi

View all posts

Diyana Rahip

View all posts

View all posts

View all posts


DAP pertaruh 15 calon pada PRN Selangor

KUALA LUMPUR: DAP mengumumkan seramai 15 calon untuk dipertaruhkan pada Pilihan Raya Negeri (PRN) Selangor bulan depan.

Daripada jumlah itu, enam merupakan calon muka baharu, manakala lapan lagi merupakan penyandang di kawasan Dewan Undangan Negeri (DUN) sedia ada.

Sementara itu, penyandang DUN Balakong, Wong Siew Ki akan bertanding di DUN Seri Kembangan.

Perkara itu diumumkan oleh Setiausaha Agung DAP, Anthony Loke dalam satu sidang media di ibu pejabat DAP di sini pada Isnin.

Loke berkata, lebih separuh daripada calon merupakan calon lelaki manakala satu perempat daripada adalah wanita.

“Majoriti daripada mereka adalah muda dengan purata umur 43.6 tahun.

“Usia muda menggambarkan kepercayaan berterusan parti terhadap pemimpin muda,” kata Loke.

Berikut merupakan senarai calon DAP yang akan bertanding di PRN Selangor.

1.N04 Sekinchan : Ng Suee Lim

2.N06 Kuala Kubu Bharu : Lee Kee Hiong

3.N22 Teratai : Yew Jia Haur

4.N27 Balakong: Ong Chun Wei

5.N28 Seri Kembangan : Wong Siew Ki

6.N30 Kinrara : Ng Sze Han

7.N31 Subang Jaya : Michelle Ng Mei Sze

8.N34 Bukit Gasing : Rajiv Risyakaran

9.N35 Bukit Tunku : Lim Yi Wei

10.N36 Bandar Utama:  Jamaliah Jamaluddin

11.N45 Bandar Baru Klang : Quah Perng Fei

12.N47 Pendamaran: Leong Tuck Chee

13.N50 Kota Kemuning : Preakas Sampunathan

14.N52 Banting: Papparaidu Veraman (Banting)

15. N56 Sungai Pelek: Lwi Kian Keong

Pada Ahad, DAP mengumumkan seramai 11 calon yang akan bertanding di Negeri Sembilan.

Parti itu hanya akan bertanding di empat negeri dan akan mengumumkan calon di Pulau Pinang serta Kedah pada Selasa ini.

Author

Fazleen Safina Abd Jamil

View all posts

View all posts


‘Surat kepada Amerika’ tulisan Osama Bin Laden tular di TikTok

‘SURAT kepada Amerika’ yang pernah ditulis oleh bekas pemimpin al-Qaeda, Osama bin Laden tular di Tiktok.

Surat itu ditulis setahun selepas serangan 11 September 2001 di mana lebih 3,000 orang terbunuh.

Intipati surat itu ditularkan dalam satu video di aplikasi TikTok dengan lebih daripada 900,000 tontonan setakat ini.

Surat tersebut turut mencetuskan pelbagai reaksi dalam kalangan masyarakat global di media sosial yang menyifatkan peranan Amerika sebagai ‘hero’ dalam konflik Asia Barat adalah satu pembohongan.

Surat yang berusia 21 tahun itu turut mempersoalkan tindakan Amerika menentang al-Qaeda.

“Mengapa kami melawan dan menentang kamu?” dan “Apa yang kami seru kamu untuk lakukan, dan apa yang kami mahu daripada kamu?” tulisnya.

Surat Osama itu juga mengkritik sokongan AS terhadap Israel dan menuduh AS membantu penindasan rakyat Palestin sambil mengkritik campur tangan AS di Afghanistan, Iraq, Somalia dan Lubnan.

Selain itu, surat itu juga mendakwa AS sebagai entiti hipokrit kerana membenarkan Israel menduduki wilayah Palestin selama beberapa dekad tanpa menghiraukan undang-undang Pertubuhan Bangsa-Bangsa Bersatu.

Ia juga mendakwa AS melanggar undang-undangnya sendiri dengan memenjarakan individu di Teluk Guantanamo tanpa pertuduhan atau perbicaraan.

Dalam perkembangan terbaru, TikTok telah menarik semula video tular yang mengandungi kandungan surat itu.

Jurucakap TikTok, Ben Rathe menerusi ciapan di platform X berkata, video yang memaparkan surat Osama itu melanggar garis panduan pihaknya.

“Kandungan yang mempromosikan surat ini jelas melanggar peraturan kami untuk menyokong sebarang bentuk keganasan.

“Kami secara proaktif dan agresif memadam kandungan ini dan menyiasat bagaimana ia masuk ke platform kami,” tambahnya.

Syarikat itu juga mengatakan bahawa kandungan itu tidak menampakkan trend yang meluas dan menafikan penularan kandungan tersebut menerusi #lettertoamerica yang mempunyai lebih 14 juta tontonan pada Khamis. – Awani

Authors

Media Variasi

View all posts

Diyana Rahip

View all posts

View all posts

View all posts


Tabung Haji perkasa perkhidmatan melalui cawangan bergerak

KUALA LUMPUR: Bakal menyambut ulang tahun ke-59 pada 30 Sept ini, Lembaga Tabung Haji (TH) nyata tidak berpuas hati dengan pencapaiannya setakat ini apabila terus menggiatkan usaha membantu umat Islam Malaysia  menabung bagi merealisasikan Rukun Islam kelima – menunaikan haji.

Bagi mengukuhkan kedudukannya selaku sebuah institusi pengurusan dana Islam yang “dekat” dengan masyarakat, ia melancarkan Cawangan Bergerak TH yang bukan sahaja memudahkan pendeposit sedia ada berurusan, tetapi juga untuk menarik pendeposit baharu.

Mempunyai kira-kira sembilan juta pendeposit dengan 123 cawangan statik setakat ini, TH dengan visi “Tonggak Kejayaan Ekonomi Ummah: Pengurusan Haji Terbilang”, menyasarkan peningkatan pendeposit baharu sekurang-kurangnya lima peratus dalam tempoh tiga tahun hingga 2024, disokong oleh pelancaran cawangan bergerak itu yang mula beroperasi pada Jun lepas.

CAWANGAN BERGERAK TH

Pemangku Pengarah Eksekutif Operasi TH Mohamed Ameen Abdul Wahab berkata perkhidmatan Cawangan Bergerak TH itu dilancarkan bagi mendekati ummah secara langsung berikutan 55 peratus umat Islam di negara ini didapati belum mempunyai akaun deposit TH.

Jelasnya, inisiatif itu melibatkan pegawai TH daripada lapan masing-masing Pusat Perkhidmatan TH (PPTH) dan Pusat Transformasi Bandar (UTC) serta meliputi semua kawasan di Johor, Pahang, Perak, Negeri Sembilan, Kelantan, Kedah, Terengganu, Melaka dan Sabah.

“Cawangan Bergerak TH atau nama lainnya pasukan pemasaran luar akan menyediakan perkhidmatan di sekitar daerah yang dikenal pasti bagi memudahkan para pendeposit mendapatkan pelbagai perkhidmatan yang ditawarkan TH di lokasi dan masa yang ditetapkan.

“Apa yang mahu TH ketengahkan sekarang adalah konsep ‘mobile’, mahu lari daripada stigma hanya duduk sahaja menunggu pelanggan datang. Statistik kami juga mendapati transaksi di PPTH terlalu rendah manakala lokasi UTC pula terlalu hampir dengan cawangan TH negeri,” katanya ketika ditemui di Menara Tabung Haji, di sini baru-baru ini.

Beliau berkata antara perkhidmatan yang disediakan di Cawangan Bergerak TH ialah pembukaan akaun baharu, pembukaan akaun secara maya, kemas kini profil, urusan dan pendaftaran haji, pengaktifan THiJARI, penamaan waris, pertukaran status akaun kanak-kanak kepada dewasa, simpanan, pengaktifan akaun serta cetakan penyata.

ASPIRASI HIJRAH24

Objektif utama TH ialah membantu umat Islam di negara ini mengerjakan ibadat haji, justeru sewajarnya setiap daripada mereka memanfaatkan institusi itu.

Namun kata Mohamed Ameen, setakat ini hanya 45 peratus umat Islam di negara ini mempunyai akaun bersama TH.

Sehubungan itu katanya TH melancarkan Pelan Transformasi Strategik TH 2022-2024 atau HIJRAH24 yang disempurnakan oleh Perdana Menteri Datuk Seri Ismail Sabri Yaakob pada 20 April lepas, yang antara lain bertujuan meningkatkan pendeposit kepada 50 peratus.

“Adalah menjadi harapan saya untuk membawa TH ke tahap lebih tinggi dan matlamat HIJRAH24 adalah untuk sekurang-kurangnya 50 peratus umat Islam negara menjadi pendeposit TH menjelang 2024.

“Oleh itu, TH perlu mencapai peningkatan pendeposit sekurang-kurangnya lima peratus dalam masa tiga tahun ini. Kalau kami duduk di cawangan sahaja tak jadi kerja. TH perlu menggiatkan usaha pergi ke tempat mereka (pendeposit) sendiri dengan Cawangan Bergerak TH,” tegasnya.

Menurutnya, inisiatif itu telah mencatatkan pembukaan 5,835 akaun baharu sejak dilancarkan pada 7 Jun lepas.

“Ia terbukti memberikan peluang kepada lebih ramai orang Islam untuk menikmati perkhidmatan yang disediakan TH dengan adanya cawangan bergerak ini,” katanya yang mempunyai lebih 20 tahun pengalaman dalam bidang perbankan.

KEMUDAHAN LENGKAP

Seorang pendeposit, Ghazizani Abd Ghani, 47, yang ditemui Bernama ketika berurusan di Cawangan Bergerak TH yang beroperasi di Masjid Kariah Paroi Jaya, Seremban, Negeri Sembilan, mengakui kewujudan cawangan bergerak memudahkannya menyelesaikan pelbagai urusan TH.

Katanya, antara kelebihan penempatan cawangan bergerak itu di kawasan masjid tersebut ialah kawasan tempat letak kenderaan yang luas, kemudahan yang lengkap selain menyediakan peluang yang tidak terhad kepada orang ramai untuk mendapatkan pelbagai maklumat berkaitan TH.

“Saya tinggal di Taman Panchor Jaya, iaitu kira-kira dua kilometer sahaja dari masjid ini.  Tak perlu berebut tempat letak kereta, berbanding kalau ke UTC yang terletak kira-kira lapan km dari rumah.

“Kita juga boleh bertanya banyak tentang haji, dan sebagai pendeposit, saya rasa ini lebih mesra pelanggan berbanding berurusan di cawangan di UTC yang kadang-kadang perlu tergesa-gesa,” ulas wanita itu.

Menurut ibu kepada lima anak itu, dia juga mengambil peluang membuka akaun baharu untuk dua anak perempuannya yang masing-masing berusia 12 dan 14 tahun.

“Hanya RM10 masing-masing untuk buka akaun buat mereka,” tambahnya.

Bagi Pengerusi Jawatankuasa masjid berkenaan Muhammad Fadillah Zulkafli, 51,  beliau melihat inisiatif itu sebagai berita gembira bagi mereka yang tidak mempunyai masa untuk ke cawangan statik atau UTC.

“Saya berhajat buka akaun TH untuk dua lagi anak saya namun tidak ada masa untuk berbuat demikian. Apabila dengar tentang cawangan bergerak ini saya terus ambil peluang buka akaun untuk anak yang berusia 12 dan 14 tahun. Dua abang mereka sudah pun ada akaun dengan TH dan saya manfaatkan untuk tambah simpanan mereka,” jelasnya yang turut melihat inisiatif itu sebagai usaha mengimarahkan masjid.

PENDEPOSIT BERTAMBAH

Eksekutif Kewangan UTC Seremban Nur Haziqah Hashim berkata secara purata, 35 hingga 40 pendeposit, sama ada yang baharu atau  sedia ada, datang ke Masjid Kariah Taman Paroi Jaya untuk berurusan di Cawangan Bergerak TH.

“Dalam sehari, sebanyak 60 hingga 70 transaksi antaranya kemas kini profil, menyimpan duit dan membuka akaun telah dilakukan pendeposit,” katanya sambil menjelaskan empat petugas ditempatkan di cawangan bergerak, iaitu seorang penyelia, dua juruwang dan seorang polis bantuan.

Beliau berkata setakat ini, sambutan terhadap Cawangan Bergerak TH amat menggalakkan dan berpendapat ia adalah satu alternatif terbaik yang akan berkembang dan mendapat tempat di hati para pendeposit.

Lazimnya pendeposit hadir di cawangan untuk berurusan, kini TH pula menyantuni pendeposit di kawasan mereka sendiri, ujarnya. – BERNAMA


Siti Nuramira bukan pemegang kad OKU – JKM

KUALA LUMPUR: Jabatan Kebajikan Masyarakat (JKM) menafikan Siti Nuramira Abdullah yang didakwa menyebabkan suasana tidak harmoni dalam kalangan penganut agama Islam, adalah pemegang kad Orang Kurang Upaya (OKU).

JKM dalam kenyataan hari ini memaklumkan berdasarkan semakan rekod Sistem Maklumat Orang Kurang Upaya (SMOKU) mendapati Siti Nuramira bukan pemegang kad OKU.

“Pihak media diminta untuk mendapatkan pengesahan daripada JKM terlebih dahulu bagi memastikan perkara yang dilaporkan adalah sahih,” menurut JKM susulan tular infografik di laman media sosial berkenaan perkara itu.

JKM juga berharap laporan berkenaan diperbetulkan segera oleh pihak berkaitan bagi mengelakkan salah faham dalam kalangan masyarakat terutamanya bagi menjaga sensitiviti golongan OKU.

Pada 13 Julai lepas, Siti Nuramira, 26, mengaku tidak bersalah di Mahkamah Sesyen di sini atas kesalahan yang didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas. – BERNAMA


KDNK Sarawak perlu tumbuh 6-8% jadi negeri berpendapatan tinggi menjelang 2030

Oleh: ARRIAN ZAYNE

KUCHING: Jika Sarawak maju maka Malaysia juga akan maju, demikian kata Perdana Menteri Datuk Seri Ismail Yaakob diulangi oleh Premier Sarawak Datuk Patinggi Tan Sri Abang Johari Tun Openg hari ini.

Kata semangat itu diungkapkan oleh Ismail Sabri pada program Jelajah Aspirasi Keluarga Malaysia minggu lalu di sini tetapi hari ini disebut Abang Johari lagi bagi menggambarkan Sarawak optimis menghala pembangunan untuk bergelar negeri berpendapatan tinggi menjelang 2030.

Tegas Abang Johari dalam perjalanan Sarawak ke arah sasaran positif itu, negeri ini memerlukan pertumbuhan keluaran dalam negara kasar (KDNK) antara enam hingga lapan peratus.

“Sebab itu GPS (Gabungan Parti Sarawak) menekankan pembangunan jangka panjang dengan menambah nilai kepada sumber yang sedia ada di Sarawak.

“Ketika ini saya melihat sendiri keyakinan pelabur terhadap ekonomi Sarawak iaitu kini pelaburan melebihi RM60 bilion disuntik ke dalam ekonomi kita,” katanya.

Beliau berkata demikian ketika menyempurnakan sambutan Bulan Kebangsaan dan Kibarkan Jalur Gemilang 2022 peringkat negeri di kompleks Dewan Undangan Negeri (DUN) hari ini.

Merangka pulangan positif lagi selepas ini Abang Johari menekankan hasrat kerajaan Sarawak juga mahu memperkasakan negeri dan negara amnya dengan meningkatkan pembangunan di bandar dan luar bandar seiring dengan peredaran zaman ketika ini.

“Saya yakin anak-anak Sarawak kita akan dapat meningkatkan kepakaran dan kemahiran mereka untuk membawa kemakmuran kepada negeri kita,” ujarnya.

Selari dengan aspirasi demikian tegas Abang Johari kestabilan politik di Sarawak turut menjadi cerminan terhadap kepimpinan sedia ada dalam mencorak pembangunan negeri menerusi pendekatan digital.

“Situasi ini diyakini akan membawa pulangan yang baik kepada negeri dan negara ini,” jelas beliau sambil menzahirkan penghargaan kepada kerajaan persekutuan kerana meminda Perlembagaan dan mengambil kira Perjanjian Malaysia 1963, selain mengiktiraf laporan Jawatankuasa Antara Kerajaan (IGC).

“Kita mesti berjalan bersama dengan semangat satu pasukan Malaysia agar pasukan Malaysia mencapai kejayaan pada masa hadapan,” ujarnya.

Menurut Abang Johari pindaan Perlembagaan yang dilaksanakan tahun lalu merupakan dasar kepada beberapa faktor yang menjadi asas kewujudan Malaysia.

Terdahulu, Abang Johari melepaskan konvoi Kembara Merdeka Keluarga Malaysia (KMKM) yang akan melewati 33 daerah di negeri ini sebelum singgah di Betong pada 31 Ogos untuk sambutan Bulan Kebangsaan peringkat negeri.

Author

Media Variasi

View all posts

View all posts


Byakuya – Aiskrim termahal di dunia, harga cecah RM31,000!

SEBUAH jenama aiskrim mewah Jepun, Cellato mencipta rekod baharu Guinness menerusi penghasilan aiskrim termahal di dunia dengan harga AS $6,696 (RM31,832) untuk satu hidangan.

Guinness World Records mengesahkan aiskrim termahal keluaran Cellato itu, dikenali Byakuya yang kaya dengan protein.

Lapor portal Foodandwine, Byakuya terdiri daripada asas baldu yang diperbuat daripada susu, dua jenis keju, kuning telur, sake leek dan dihiasi dengan keju parmigiano, truffle putih, minyak truffle serta daun emas.

Salah satu bahan istimewa dan mahal yang menjadikan aiskrim ini mewah adalah truffle putih yang berasal dari Alba, Itali yang berharga sekitar AS$14,900 (RM70,544).

Pada masa sama, ia mengandungi gelato gred tinggi yang memiliki rasa kurang manis dan tekstur yang mewah dan licin.

New record: Most expensive ice cream – JP¥873,400 (£5,469; €6,211; $6,696) made by OMER in Japan.

The ice cream includes edible gold leaf, white truffle and natural cheeses 🍨 pic.twitter.com/kaJOACEear

— Guinness World Records (@GWR) May 18, 2023

Aiskrim termahal ini dibungkus kemas dalam kotak hitam bersama sudu logam buatan tangan ciptaan Takeuchi di Fushimi, Kyoto dengan menggunakan teknik dan bahan yang digunakan dalam pembinaan kuil.

Bagaimanapun, harga aiskrim berkenaan tidak merangkumi sudu tersebut.

Menurut Cellato, bagi mendapatkan tekstur yang lazat disyorkan supaya aiskrim tersebut dibiarkan lembut sedikit sebelum dihidangkan agar sudu logam dapat masuk ke dalamnya dengan mudah.

Kemudian, campurkan minyak truffle untuk rangsangan rasa yang kuat dan nikmat yang tidak terkata.

Aiskrim Byakuya tidak mempunyai tarikh luput, tetapi Cellato mengesyorkan agar memakannya dalam masa 10 hari untuk menikmati rasa dan tekstur sepenuhnya.

Author

Diyana Rahip

View all posts

View all posts


Senat AS lulus RUU tingkat pengeluaran cip komputer

WASHINGTON: Senat Amerika Syarikat (AS) pada Rabu meluluskan rang undang-undang (RUU) bagi meningkatkan pengeluaran cip komputer bernilai US$280 billion dalam usaha  untuk menyaingi China, lapor Agensi Anadolu.

Dengan undian 64 menyokong manakala 33 membantah membolehkan RUU itu dibahaskan di Dewan Perwakilan, menyaksikan Speaker Nancy Pelosi menyuarakan keyakinannya ia akan mendapat sokongan yang mencukupi untuk memastikan kelulusan diperoleh secepat mungkin.

RUU itu merupakan suatu pelaburan awam terbesar dalam bidang sains, teknologi dan pembuatan sejak beberapa dekad, termasuk berbilion dolar turut disalurkan untuk Yayasan Sains Kebangsaan dan pengecualian cukai diberi kepada pelabur dalam pembuatan semikonduktor.

“Ia akan mewujudkan peluang pekerjaan yang berdaya saing, pembuatan cip mikro di AS, meningkatkan rantaian bekalan, mengukuhkan kepentingan keselamatan Amerika, serta mengurangkan kos,” ciap Ketua Majoriti Senat Chuck Schumer di Twitter.

Jawatankuasa Peraturan Dewan seterusnya akan membentangkan usul mengenai Akta CHIPS dan Sains itu dan Pelosi berkata Dewan akan “meluluskan undang-undang penting ini.”

Presiden AS Joe Biden dijangka meluluskan RUU itu sebaik sahaja ia mendapat kelulusan Dewan. – BERNAMA


KDN serah kepada SPRM berhubung siasatan penyelewengan perjanjian sukuk – Saifuddin Nasution

KUALA LUMPUR: Kementerian Dalam Negeri (KDN) menyerahkan sepenuhnya kepada Suruhanjaya Pencegahan Rasuah Malaysia (SPRM) untuk menyiasat pegawai KDN yang disyaki terlibat dalam penyelewengan perjanjian sukuk bernilai RM596 juta.

Menteri Dalam Negeri, Datuk Seri Saifuddin Nasution Ismail berkata, SPRM harus diberi ruang seluas-luasnya untuk menunaikan tugas dan tanggungjawab mereka mengikut lunas undang-undang.

Bercakap kepada pemberita selepas menghadiri sambutan Peringatan Hari Polis ke-216 di Pusat Latihan Polis Kuala Lumpur, di sini hari ini beliau berkata, SPRM bebas menjalankan apa jua siasatan yang sesuai dengan tugas dan kewujudannya.

Rabu lepas, SPRM menahan empat individu termasuk pengarah dan ketua pegawai kewangan sebuah syarikat  bagi membantu siasatan berhubung penyelewengan dalam perjanjian sukuk yang melibatkan projek pendaftaran, pengambilan dan penyimpanan biometrik pekerja asing di sebuah kementerian.

Kesemua suspek yang berumur antara 40 dan 55 tahun itu ditahan di Ibu Pejabat SPRM Putrajaya, dan beberapa media turut melaporkan SPRM dijangka memanggil pegawai KDN bagi membantu siasatan.

Sementara itu ketika diminta mengulas mengenai kebajikan warga Polis Diraja Malaysia, Saifuddin Nasution berkata, perkara itu adalah satu usaha yang berterusan, dan bukan bermusim atau dilakukan bersempena sambutan Hari Polis semata-mata. – BERNAMA


Prasarana janji selesai segera isu gangguan LRT laluan Kelana Jaya

KUALA LUMPUR: Prasarana Malaysia Bhd akan mencari penyelesaian segera berkaitan permasalahan Sistem Kawalan Tren Automatik (ATC) pada perkhidmatan tren Transit Aliran Ringan (LRT) Laluan Kelana Jaya yang telah menyebabkan gangguan perkhidmatan.

Ketua Pegawai Eksekutif Kumpulan Prasarana, Mohd Azharuddin Mat Sah berkata, isu utama pada ATC belum dikenal pasti dan berharap dengan bantuan pihak pengilang peralatan asal (OEM) Thales Group dari Kanada dan Dubai yang dijangka tiba esok, ia dapat membantu dalam proses baik pulih.

Sambil meminta maaf kepada semua pihak terutama para penumpang atas kesulitan yang dihadapi, Mohd Azharuddin berkata pihaknya akan cuba sedaya upaya untuk menyelesaikan permasalahan yang timbul.

“Kenapa tujuh hari (perkhidmatan digantung)? Kami telah mencari penyelesaian tapi tak jumpa punca dan menunggu pakar dari Kanada… kita memerlukan masa untuk menilai apakah masalah dan mencari puncanya serta menguji tren secara mampan.

“Mereka akan membantu kita mencari penyelesaian mengenai isyarat dan komunikasi antara tren dan pusat kawalan kenderaan. Ini perkara penting supaya kami tahu di mana lokasi tren tersebut demi keselamatan semua pengguna, ia menjadi keutamana penting kami,” katanya pada sidang media di sini hari ini.

Perkhidmatan tren LRT di antara stesen Kelana Jaya dan Ampang Park digantung tujuh hari bermula pukul 6 pagi tadi, selepas mengambil kira faktor keselamatan penumpang serta masa yang akan diambil untuk mengenal pasti punca gangguan perkhidmatan.

Mohd Azharuddin berkata sebelum perkhidmatan itu kembali beroperasi pada 16 November ini, mereka mahu memastikan dapat mengerakkan tren dengan selamat dan secara kekal.

“Kami tak mahu mulakkan operasi pagi, petang dihentikan operasi,” katanya.

Ditanya mengenai rancangan jangka panjang untuk menyelesaikan masalah itu, beliau berkata Prasarana akan menukar sistem ATC, kerana mereka telah mendapat kelulusan daripada Lembaga Pengarah untuk menaik taraf sistem itu dan akan melaksanakannya selepas ini.

“Masalah kali ini adalah sistem dan perisian. Masalah yang kita alami (sebelum ini) adalah berkaitan tren, penyepit brek, tapi itu isu lain. Laluan Kelana Jaya telah beroperasi hampir 25 tahun… ada sistem enjin perlu diganti semua bahagiannya. Sudah tiba masanya… dan kami mempunyai rancangan untuk menggantikannya, namun ia berlaku lebih awal,” katanya.

Sementara itu, Rapid Rail Sdn Bhd (Rapid Rail) akan menyediakan sehingga 85 bas di lima laluan sebagai perkhidmatan bas alternatif susulan gangguan operasi LRT itu, dengan jangkaan kekerapan bas sekitar 15 hingga 20 minit. – BERNAMA


‘Pisang goreng 50 sen sekeping’ – Netizen geram peniaga jual harga mengarut!

CYBERJAYA: Kos barang yang dikatakan semakin melambung naik nyata memberi kesan terhadap para peniaga sehingga ada di antara mereka, terpaksa menaikkan harga jualan.

Bagaimanapun, tindakan sebilangan peniaga menaikkan harga jualan yang dilihat seolah-olah ‘pergi haji balik hari’ itu, membuatkan masyarakat berasa geram.

Baru-baru ini, seorang pengguna Facebook, Hairul Nazmeiy Salleh berkongsi pengalamannya membeli pisang goreng di sebuah gerai yang beroperasi di sekitar Shah Alam.

Hairul amat terkejut apabila pisang goreng yang dibeli sebanyak RM5 itu cuma diisi dengan 20 keping pisang bersaiz kecil.

“Orang Shah Alam patut try pisang goreng ni.

“RM0.50 sekeping. Kita kan kena support peniaga tempatan,” tulisnya dengan sinis berhubung insiden berkenaan.

Menjengah di ruangan komen, rata-rata warga net turut terkejut melihat saiz pisang goreng itu yang disifatkan seperti sebiji pisang yang dipotong kepada tiga ke empat bahagian.

“Mahalnyaaa dahla harga seketul 50 sen pastu ketot tu je” tulis seorang netizen.

“Kedekut sungguh. Kedai macam ni kita kena boikot,” komen warga net.

“Makan 5 keping baru kenyang – meniaga nak ada keikhlasan baru berkat rezeki yer,” pesan seorang lagi netizen.

Author

Diyana Rahip

View all posts

View all posts


Masjid, surau diminta solat hajat untuk rakyat Palestin

Menteri di Jabatan Perdana Menteri (Hal Ehwal Agama), Datuk Dr Mohd Na’im Mohktar berkata, solat hajat melibatkan Masjid Negara, Masjid Putra dan Masjid Tuanku Mizan Zainal Abidin itu, bagi mendoakan keselamatan dan kesejahteraan rakyat Palestin.

“Masjid dan surau di bawah pentadbiran Jabatan Agama Islam Wilayah Persekutuan (JAWI) juga telah diminta melaksanakan solat hajat pada tarikh yang sama,” katanya dalam kenyataan hari ini.

Media hari ini melaporkan polis Israel menyerang puluhan jemaah di pekarangan Masjid Al-Aqsa, Baitulmaqdis sebelum waktu subuh, mengakibatkan tujuh daripada mereka cedera sementara 200 rakyat Palestin ditahan.

Menurut Mohd Na’im, Jabatan Perdana Menteri (Hal Ehwal Agama) mengutuk sekeras-kerasnya tindakan polis Israel itu kerana disifatkan sebagai biadab serta amat tidak bertanggungjawab.

“Malah tindakan tersebut berulang setiap tahun ketika umat Islam menjalani ibadah di bulan Ramadan, katanya. – BERNAMA


PRU15: Abang Johari beri bayangan Wan Junaidi mungkin tidak bertanding

KUCHING: Ahli Parlimen Santubong, Datuk Seri Wan Junaidi Tuanku Jaafar ‘berkemungkinan besar‘ tidak akan bertanding pada Pilihan Raya Umum ke-15 (PRU15).

Premier Sarawak, Tan Sri Abang Johari Tun Openg berkata, Wan Junaidi pernah mengutarakan hasratnya untuk tidak mempertahankan kerusi Parlimen Santubong, namun beliau (Abang Johari) masih belum memutuskan sebarang keputusan.

“Sebab dia nak (untuk tidak bertanding), lagipun dia sekarang dah berusia 77 tahun… dia nak buat perkara lain, tapi dia tetap akan terus beri pandangan kepada kita (sebagai penasihat GPS).

“Dia dah cakap macam tu, nak buat macam mana… saya belum beri keputusanlah,” katanya kepada pemberita selepas menghadiri majlis pelancaran Jentera Wanita Gabungan Parti Sarawak (GPS) PRU15 di sini, hari ini.

Turut hadir, Timbalan Premier yang juga Timbalan Presiden Parti Pesaka Bumiputera Bersatu (PBB), Datuk Amar Douglas Uggah Embas dan Menteri Pembangunan Wanita, Kanak-kanak dan Kesejahteran Komuniti yang juga Ketua Pergerakan Wanita PBB, Datuk Seri Fatimah Abdullah.

Wan Junaidi sebelum ini dilaporkan berkata beliau menyerahkan kepada Abang Johari yang merupakan Pengerusi GPS dan Presiden PBB untuk menentukan masa depan politiknya.

Untuk rekod, Wan Junaidi yang juga Menteri di Jabatan Perdana Menteri (Parlimen dan Undang-Undang) telah menduduki kerusi Parlimen Santubong sejak 2004.

GPS yang terdiri daripada empat parti komponen iaitu PBB, Parti Rakyat Sarawak Bersatu (SUPP), Parti Demokratik Progresif (PDP) dan Parti Rakyat Sarawak (PRS) akan meletakkan calonnya di kesemua 31 kerusi Parlimen di Sarawak pada PRU15 ini. – BERNAMA


Inflasi Malaysia meningkat 4.4 peratus pada Julai

KUALA LUMPUR: Inflasi Malaysia meningkat 4.4 peratus kepada 127.9 pada Julai 2022 berbanding 122.5 pada bulan yang sama pada tahun sebelumnya, kata Ketua Perangkawan Jabatan Perangkaan Malaysia, Datuk Seri Mohd Uzir Mahidin.

Beliau berkata, Indeks Makanan yang meningkat 6.9 peratus kekal menjadi penyumbang utama kepada kenaikan inflasi pada bulan itu.

“Peningkatan inflasi Malaysia pada bulan itu turut disebabkan oleh kesan asas yang lebih rendah pada tahun lalu berikutan pemberian diskaun bil elektrik dari lima hingga 40 peratus mengikut jumlah penggunaan kepada pengguna domestik di bawah Pakej Perlindungan Rakyat dan Pemulihan Ekonomi (PEMULIH) pada Julai hingga September 2021,” katanya dalam kenyataan hari ini.

Beliau berkata terdapat item makanan yang menunjukkan momentum peningkatan yang lebih perlahan berbanding Jun 2022. Antaranya ialah subkumpulan Ikan dan Makanan Laut (4.2 peratus) dan Sayur-sayuran (7.1 peratus).

Selain daripada kumpulan Makanan, Mohd Uzir berkata kesemua kumpulan lain juga terus merekodkan peningkatan kecuali Komunikasi yang kekal tidak berubah berbanding pada bulan yang sama tahun sebelumnya.

Restoran dan Hotel meningkat 5.8 peratus diikuti Pengangkutan (5.6 peratus); Hiasan, Perkakasan dan Penyelenggaraan Isi Rumah (4.0 peratus) serta Perumahan, Air, Elektrik, Gas dan Bahan Api Lain (3.8 peratus).

Sementara itu, Perkhidmatan Rekreasi dan Kebudayaan turut mencatatkan peningkatan sebanyak 2.5 peratus, Pelbagai Barangan dan Perkhidmatan (2.1 peratus) dan Pendidikan (1.2 peratus).

Inflasi bagi tempoh Januari hingga Julai 2022 meningkat 2.8 peratus berbanding tempoh yang sama pada tahun sebelumnya.

Bagi perbandingan bulanan, inflasi meningkat 0.4 peratus berbanding Jun 2022.

Peningkatan ini disumbangkan terutamanya oleh Restoran dan Hotel (0.8 peratus) serta Makanan dan Minuman Bukan Alkohol (0.7 peratus). Ini diikuti Hiasan, Perkakasan dan Penyelenggaraan Isi Rumah (0.6 peratus) dan Pengangkutan (0.5 peratus).

Inflasi teras dan inflasi tanpa bahan api, masing-masing mencatatkan peningkatan 3.4 peratus dan 4.2 peratus pada Julai 2022 berbanding bulan yang sama pada tahun sebelumnya.

Kesemua negeri menunjukkan peningkatan dalam inflasi dengan tiga negeri meningkat melepasi paras inflasi nasional 4.4 peratus. – BERNAMA

Author

MEDIAVARIASI

View all posts

View all posts


Dakwa MP kerajaan sokong PN, bukankah kita ada Akta Anti Lompat Parti?

CYBERJAYA: Mohd Khairuddin Othman menolak dakwaan Presiden PAS, Tan Sri Abdul Hadi Awang bahawa Perikatan Nasional (PN) akan disokong oleh Ahli Parlimen di dalam parti gabungan Kerajaan Perpaduan, sekiranya menang Pilihan Raya Negeri (PRN) pada 12 Ogos ini.

Calon kerusi Dewan Undangan Negeri (DUN) Paya Jaras yang mewakili Pakatan Harapan (PH) itu sebaliknya berkata, perkara tersebut tidak mungkin akan berlaku apatah lagi ia memerlukan banyak proses dan undang-undang yang perlu dipatuhi.

“Persoalannya, adakah Speaker (Dewan Rakyat) akan benarkan? Bukan ke kita ada Akta Anti Lompat Parti?

“Kenyataan tersebut hanya menunjukkan penentangan kepada titah Yang di-Pertuan Agong untuk membentuk Kerajaan Perpaduan,” katanya kepada MEDIA VARIASI.

Sebelum ini, Abdul Hadi yang juga Timbalan Pengerusi PN dilapor mendakwa, sokongan Ahli Parlimen dari Kerajaan Perpaduan terhadap PN sekali gus akan membolehkan berlaku perubahan dalam kerajaan pusat diterajui Perdana Menteri, Datuk Seri Anwar Ibrahim.

Tambahnya, Ahli Parlimen terbabit hanya menunggu masa untuk menyokong PN bagi membentuk kerajaan pusat baharu.

Katanya, ini termasuk sebahagian Ahli Parlimen UMNO yang menyokong PN bagi membantu parti gabungan itu membentuk kerajaan Pusat selepas Pilihan Raya Umum ke-15 (PRU15).

“Asal (ada) 10 Ahli Parlimen UMNO nak sokong kita, mungkin 15 (Ahli Parlimen) tapi mereka ini dipaksa, diugut yang ada kes nak bawa ke mahkamah menyebabkan orang UMNO ini dalam ketakutan.

“Maka ditubuhkan Kerajaan Perpaduan dalam keadaan kacau-bilau, Kerajaan Perpaduan tapi berbalah sama sendiri, yang parti dalam kerajaan bantah kerajaan sendiri,” katanya.

Author

Fazleen Safina Abd Jamil

View all posts

View all posts


Polis siasat video anak PM dakwa jadi mangsa buli jalan raya

KUALA LUMPUR: Polis menjalankan siasatan susulan anak Perdana Menteri, Datuk Seri Anwar Ibrahim, Nurul Ilham mendakwa menjadi mangsa buli jalan raya di Kilometer 307 Lebuh Raya Utara Selatan menghala Seremban.

Ketua Polis Daerah Serdang, ACP A. Anbalagan berkata, video kejadian berdurasi 14 saat itu dikongsi Nurul Ilham menerusi laman Twitternya yang tular hari ini, memaparkan sebuah kereta jenis Proton Iriz dipandu di lorong sebelah kanan dalam keadaan perlahan dan menekan brek beberapa kali di lorong sama.

Menurutnya, siasatan mendapati kejadian terbabit tidak melibatkan kemalangan dan kecederaan terhadap kedua-dua pihak.

“Kedua-dua pemandu (termasuk Nurul Ilham) akan dipanggil bagi memberi keterangan untuk membantu siasatan dan kes disiasat mengikut Seksyen 6(2) Kaedah-Kaedah Lalu Lintas Jalan (LN) 166/1959 kerana kesalahan memotong dan menghalang daripada memotong.

“Orang ramai yang mempunyai maklumat berkaitan kejadian itu diminta untuk tampil ke balai polis trafik Serdang bagi membantu siasatan,” katanya dalam kenyataan malam tadi.

Terdahulu, Nurul Ilham menerusi hantarannya dalam Twitter mendakwa menjadi mangsa buli pengguna jalan raya ketika memandu bersama anaknya yang berusia dua tahun.

Nurul Ilham mendakwa kejadian itu dikesan apabila dia menghampiri sebuah plaza tol dan pemandu kereta terbabit membunyikan hon ke arah kenderaannya. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Mengapa orang ramai tidak lagi takut dengan varian Covid baharu?

MINGGU lalu, berita di media memberi amaran tentang varian Covid-19 terbaharu, yang terbaru dalam senarai yang panjang. Bagaimanapun, nampaknya orang ramai sudah tidak ambil kisah lagi.

Dalam fikiran kebanyakan orang, wabak itu sudah lama berakhir dan sudah lama berlalu. Perkara terakhir yang kebanyakan orang mahu ialah satu lagi sekatan dan penutupan yang memerangkap mereka, pelitup muka dan vaksinasi, yang beberapa tahun kebelakangan ini telah menjejaskan kredibiliti kerajaan dan kepercayaan orang ramai terhadap mereka untuk melakukan perkara yang betul. Dan kerajaan Barat tidak lagi mempunyai kehendak politik atau minat untuk berani membuat keputusan yang tidak popular, walaupun ada yang telah memberi amaran.

Pandemik dalam banyak aspek merupakan titik perubahan dalam perhubungan kerajaan-awam di negara-negara Barat, tepatnya kerana ia merupakan wabak pertama pada skala sedemikian yang berlaku pada zaman budaya media sosial massa, di mana orang ramai, lebih berhubung berbanding sebelum ini, mempunyai keupayaan tanpa had untuk menyuarakan pendapat mereka sendiri, mendengar pendapat orang lain, dan dengan ini membina pendapat bertentangan terhadap kerajaan dan dasar mereka. Era media sosial telah memberikan banyak cabaran penting kepada struktur negeri yang sedia ada, dengan kerajaan Barat berebut-rebut untuk menegaskan semula “kawalan naratif” ke atas populasi mereka yang telah hilang sejak itu.

Kebebasan media sosial telah memainkan peranan penting menyebabkan – jika tidak secara langsung – hasil yang mengejutkan golongan elit, sama ada pemilihan Donald Trump di Amerika Syarikat, atau Brexit di Britain. Selepas itu, kelas pemerintah Barat telah meningkatkan penapisan dan kepolisan naratif di platform media sosial dengan mengecam pandangan yang mereka tidak suka sebagai “maklumat salah” atau malah sebagai propaganda jahat oleh negara asing seperti China atau Rusia. Oleh itu, pandemik Covid-19 menyaksikan salah satu kempen penapisan paling komprehensif yang pernah dilakukan oleh kerajaan Barat (sekurang-kurangnya sebelum konflik Ukraine), terutamanya apabila ia datang kepada mereka yang ingin mempersoalkan atau mencabar keperluan untuk vaksin. Kerajaan telah cuba untuk secara agresif menegaskan semula kawalan naratif, menolak perbezaan pendapat terhadap pandangan mereka, yang disiarkan oleh media arus perdana.

Adalah tidak cerdik untuk menafikan bahawa vaksin adalah penting dalam memerangi wabak Covid-19, malah kritikal untuk menyelamatkan nyawa, terutamanya di kalangan warga emas dan mereka yang terdedah, tetapi cara isu ini dilaksanakan oleh kerajaan telah menimbulkan ketidakpercayaan terhadap pihak berkuasa di negara-negara ini secara meluas. Ini bukan kerana vaksin adalah ‘buruk’ tetapi kerana orang ramai melihat keuntungan yang diperoleh oleh pengeluar ‘Big Pharma’ mereka, melihat betapa agresif kerajaan mendesak pelaksanaannya, dan ragu-ragu sama ada semuanya itu benar-benar memenuhi “kepentingan awam. ” Dalam erti kata lain, kaedah (propaganda dan penapisan) mengalahkan objektif (memperkenalkan vaksin untuk menyelamatkan nyawa).

‘Big Pharma’, sudah tentu, merujuk kepada sekumpulan syarikat pengeluar ubat dan ubat multinasional yang mempunyai pengaruh dan hubungan politik yang cukup untuk dapat mengemudi naratif awam ke arah mengesahkan produk mereka sendiri dan oleh itu melakukan monopoli ke atas penyelesaian yang dianggap krisis atau masalah kesihatan. Syarikat-syarikat ini mendapat keuntungan secara borong atas wabak itu dan sedikit sebanyak mempengaruhi dasar kerajaan berhubung isu tersebut. Tetapi secara lebih khusus, naratif itu didorong untuk menghujahkan bahawa vaksin daripada Pfizer dan Moderna adalah satu-satunya yang perlu anda gunakan, dengan pesaing China dan Rusia sering menerima liputan negatif yang disasarkan.

Oleh itu, kritikan orang ramai terhadap dasar berkaitan pandemik telah berkembang kerana kini lebih ramai percaya bahawa syarikat-syarikat ini, bersenjatakan media, melakukan “menakut-nakutkan” untuk memenuhi matlamat komersial mereka. Digabungkan dengan pengaruh media sosial, ini telah mewujudkan ketidakpercayaan berskala besar, walaupun terdapat semua bukti betapa berbahaya dan membunuhnya bentuk awal Covid, terutamanya bagi orang sakit dan orang tua, dan jumlah kematian yang berkaitan dengan Covid yang ketara dilaporkan sehingga hari ini. Akibatnya, terus membunyikan loceng amaran tentang varian baharu dan penularan penyakit itu lebih mendatangkan kemudaratan daripada kebaikan, kerana ia menguatkan persepsi bahawa media cuba menakutkan penduduk dengan sesuatu yang bukan ancaman sebenar.

Pandemik mempunyai kesan meletihkan dari segi politik yang juga datang dengan peralihan bergelombang kembali ke kehidupan ‘sebenar’. Orang ramai tidak berminat untuk melakukan pengorbanan lagi atas nama penyakit yang sudah dianggap telah ‘hilang’, terutamanya apabila dipercayai ada agenda di sebalik berbuat demikian – bukan sahaja ‘Big Pharma’ tetapi juga pemusatan kuasa, penapisan dan kawalan naratif oleh kerajaan. Pandemik dan konflik Ukraine bersama-sama telah menandakan sebahagian daripada peralihan di mana negara-negara Barat telah berusaha untuk menegaskan semula kuasa yang hilang semasa era media sosial, tetapi hanya mencapai kesan sebaliknya.

Oleh: Timur Fomenko, penganalisis politik

Artikel asal disiarkan di RT.com

Author

Taufik Asmady Abdul Aziz

View all posts

View all posts


Orang Malaysia serbu Thailand

BUKIT KAYU HITAM: Orang ramai dari seluruh negara mula memasuki Thailand hari ini untuk bercuti sempena perayaan Deepavali, esok.

Tinjauan sekitar Lebuh Raya Bukit Kayu Hitam sehingga ke Kompleks Imigresen, Kastam, Kuarantin dan Keselamatan (ICQS) di sini mendapati aliran trafik sesak dengan pelbagai jenis kenderaan persendirian termasuk bas persiaran bermula pukul 6 pagi.

Menurut seorang kakitangan swasta, Azman Ali, 51, dari Pulau Pinang, dia memilih Thailand untuk bercuti kerana kosnya lebih murah daripada bercuti di tempat lain termasuk dalam negara.

“Saya datang dengan rombongan seramai 40 orang terdiri daripada rakan sekerja saya bersama keluarga masing-masing. Kami akan ke Satun dan kawasan sekitar selama tiga hari.

“Kos bercuti di Thailand sangat murah, saya hanya perlu menyediakan sebanyak RM350 seorang siap dengan pengangkutan dan penginapan. Makanan tak perlu risau kerana sangat murah,” katanya ketika ditemui di sini hari ini.

Menurut Nurul Hidayahtul Akmar Salihan, 36, dari Ipoh Perak, dia bersama suami, Mohd. Firdaus Mat Salleh, 35, memilih untuk bercuti bersama anggota kelab bermotosikal tinggi, Couple Bikers ke Pak Bara, Satun selama dua hari.

“Kami pasangan suami isteri datang dengan tujuh motosikal. Ini bukan kali pertama kerana kelab kami memang suka ke Thailand kerana kosnya lebih murah malah daripada bercuti dalam negara sendiri.

“Untuk setiap trip kami hanya perlu sediakan kira-kira RM500 sahaja itu pun kami sudah mampu menginap di hotel bertaraf empat bintang. Makanan pun sangat murah dan sedap. Beberapa bulan lepas kami ke Yala,” katanya.

Katanya, mereka tidak berniat untuk meminggirkan tempat percutian dalam negara, namun aktiviti bercuti di situ agak terhad.

Sementara itu menurut Alice Sun, 45, dari Kuala Lumpur, dia bersama lima anggota keluarga memilih untuk bercuti di Hatyai sempena cuti ini.

“Kami bertolak dari rumah di Cheras, semalam dan singgah di rumah ibu bapa saya di Sungai Petani dahulu sebelum bertolak ke sana. Kami akan bercuti tiga hari di sana.

“Kami pilih Hatyai sebab mudah dan murah di sana termasuk makanan. Selalunya kami akan belanja sekitar RM1,000 sahaja untuk lima beranak. Kalau beli-belah mungkin lebih sikit. Walaupun mata wang sana agak tinggi tetapi masih murah,” katanya. – Kosmo

Authors

Media Variasi

View all posts

Diyana Rahip

View all posts

View all posts

View all posts


Ahli Parlimen pembangkang keluar Dewan Rakyat, protes tidak bahas isu KWSP

KUALA LUMPUR: Permulaan persidangan Dewan Rakyat hari ini kecoh selepas semua Ahli Parlimen pembangkang bertindak keluar dewan selepas tidak berpuas hati apabila permintaan untuk membahaskan isu pengeluaran Kumpulan Wang Simpanan Pekerja (KWSP) bersasar ditolak.

Antara yang kelihatan meninggalkan Dewan Rakyat ialah Ketua Pembangkang Datuk Seri Hamzah Zainudin (PN-Larut), Wan Ahmad Fayhsal Wan Ahmad (PN-Machang), Datuk Seri Shahidan Kassim (PN-Arau) dan Datuk Awang Hashim (PN-Pendang).

Wan Ahmad Fayhsal sebelum itu bangkit membawa perkara berkenaan di bawah Peraturan Mesyuarat 18 (1) meminta kebenaran untuk membahaskan perkara itu kerana ia berkaitan dengan kepentingan orang ramai dan memaklumkan permohonannya membawa usul berkenaan pagi ini telah ditolak pejabat Dipertua Dewan Rakyat, Jumaat lepas.

“Usul berkenaan telah ditolak dengan alasan bahawanya Menteri Kewangan dan timbalannya telah menjelaskan berhubungan pengeluaran bersasar ini.

“Tetapi saya mendapat banyak pandangan dan keresahan daripada rakyat bahawa penjelasan dan ulasan daripada menteri dan timbalan menteri kewangan baru-baru ini tidak memuaskan, jadi izinkanlah kami untuk bahas perkara ini hari ini dengan berbaki dua hari lagi tamat sesi persidangan,” katanya.

Bagaimanapun Timbalan Yang Dipertua Dewan Rakyat, Alice Lau Kiong menolak perkara itu dan memaklumkan mengikut Peraturan Mesyuarat 43 keputusan Speaker adalah muktamad dan sekiranya tidak berpuas hati, usul itu boleh dikemukakan sekali lagi.

Namun keputusan itu menimbulkan rasa tidak puas hati terhadap beberapa Ahli Parlimen termasuk Shahidan dan Hamzah yang bangkit memohon supaya Alice mempertimbangkan perkara itu sekali lagi kerana ia menyentuh kepentingan, namun Alice tegas dengan keputusan yang telah dibuat.

“Kalau begitu caranya… kalau tidak mahu ia dibahaskan, kita boleh keluar untuk menunjukkan kita protes perkara ini,” kata Hamzah yang kemudian bertindak keluar dewan sebelum diikuti oleh Ahli Parlimen pembangkang yang lain.

Timbalan Speaker kemudian mempersilakan mereka berbuat demikian.

Bagaimanapun ahli pembangkang dilihat memasuki semula Dewan Rakyat selepas mengadakan sidang media di luar dewan untuk mengambil bahagian dalam perbahasan Rang Undang-Undang Kewangan 2023 yang dibentangkan Timbalan Menteri Kewangan Steven Sim. – BERNAMA


Respek! Remaja lelaki salam, cium tangan polis trafik lepas kena saman

CYBERJAYA: Walaupun disaman, perbuatan dua remaja lelaki menyalam seorang anggota penguatkuasa sebelum berlalu pergi mengundang reaksi positif warga net.

Menerusi perkongsian TikTok @Areyaayahya, kelihatan dua remaja dipercayai pelajar sekolah menengah berbual dengan anggota bertugas sebelum menandatangani surat saman yang dikeluarkan kepada mereka.

Berdasarkan video terbabit, kemungkinan mereka disaman atas sebab tidak memakai topi keledar serta tidak mempunyai cermin sisi kenderaan.

Sebelum berlalu pergi, dua pelajar itu dilihat menunggang motosikal ke arah anggota polis sebelum menghulurkan tangan untuk bersalam dengan anggota polis dan mencium tangannya.

poksu gak ehhh..xpasal2 kena Saman nga abg trafik..huhu🥲 #tenangisgood #abangtrafik

♬ Ini Parah Ni – A Kiil Mustafa

Menjengah di ruangan komen rata-rata netizen memberi respon positif terhadap video tersebut.

“Sekurangnya dia tahu walaupun dia salah tapi rasa hormat dia tu ada . bagus dia amalkan selalu yang lebih tua kita hormati,” komen netizen.

“Mungkin polis tu cakap elok-elok dan budak tu tahu salah dia dan memahami tugas polis tu…bagus budak ni tetap menghormati orang yang lebih tua,” kongsi netizen.

“Contoh yang bagus! Saman sebab kesalahan sendiri tapi tetap respect dengan pegawai penguatkuasa,” tulis warga net.

Author

Nurul Ain Japri

View all posts

View all posts


PM setuju PRU15 tahun ini – Mahdzir

RANTAU PANJANG: Perdana Menteri, Datuk Seri Ismail Sabri Yaakob, sudah menyatakan persetujuannya untuk mengadakan Pilihan Raya Umum ke-15 (PRU15) pada tahun ini.

Naib Presiden UMNO, Datuk Seri Mahdzir Khalid berkata, persetujuan itu dinyatakan Perdana Menteri dalam pertemuan membabitkan lima kepemimpinan tertinggi atau ‘Top 5’ UMNO semalam.

“Menerusi pertemuan semalam, kita berbincang mengenai perkara berkaitan PRU, macam-macam isu dibangkitkan dari segi calonnya, duit, jentera dan macam-macamlah.

“Secara asasnya, Perdana Menteri juga sudah bersetuju PRU-15 diadakan tahun ini,” katanya.

Beliau berkata demikian pada sidang media selepas merasmikan Jelajah Mini Karnival Keluarga Malaysia FELCRA Berhad 2022 di Padang Kampung Batu Karang, di sini, hari ini.

Semalam Mesyuarat Majlis Kerja Tertinggi (MKT) UMNO membuat ketetapan untuk mengadakan PRU15 tahun ini.

Setiausaha Agung UMNO, Datuk Seri Ahmad Maslan dalam sidang medianya semalam berkata, susulan keputusan itu, Perdana Menteri akan mempersembahkan cadangan tarikh pembubaran Parlimen kepada Yang di-Pertuan Agong selaras dengan Perkara 40(1) Perlembagaan Persekutuan.

Mengenai persiapan UMNO bagi menghadapi PRU15, Mahdzir yang juga Menteri Pembangunan Luar Bandar berkata, persiapan parti kini mantap dan sudah bersedia untuk menghadapinya.

Lima pemimpin tertinggi UMNO atau lebih dikenali ‘Top 5’ malam semalam mengadakan mesyuarat yang berlangsung di Ibu Pejabat UMNO di Menara Dato Onn, diikuti mesyuarat MKT.

Lima pemimpin yang menghadiri pertemuan itu terdiri Presiden, Datuk Seri Dr Ahmad Zahid Hamidi; Timbalan Presiden, Datuk Seri Mohamad Hasan serta tiga Naib Presiden iaitu Ismail Sabri, Datuk Seri Mohamed Khaled Nordin dan Mahdzir.

Author

Tun Puteh Wanti

View all posts

View all posts


Kedah buat ketetapan semua konsert secara terbuka tidak dibenarkan – Exco

JITRA: Kerajaan negeri telah membuat ketetapan bahawa semua konsert secara terbuka tidak akan dibenarkan di Kedah.

Pengerusi Jawatankuasa Pelancongan, Kesenian dan Kebudayaan, Belia dan Sukan, Pembangunan Usahawan dan Koperasi negeri Mohd Firdaus Ahmad berkata keputusan itu dibuat hasil perbincangan bersama Menteri Besar Kedah Datuk Seri Muhammad Sanusi Md Nor dan barisan exco semasa Mesyuarat Exco Negeri baru-baru ini.

“Saya telah bentangkan isu ini dalam mesyuarat dan keputusan yang telah dibuat oleh kerajaan negeri adalah melarang dan tidak membenarkan sebarang konsert secara terbuka di Kedah.

“Ada yang kata kerajaan negeri tidak benarkan buat sebarang penganjuran program, jangan salah faham..hendak buat program tiada masalah tetapi hendak selitkan konsert secara terbuka dalam program, itu yang tidak dibenarkan,” katanya selepas merasmikan Hari Sukan Negara Peringkat Negeri Kedah di sini, hari ini.

Beliau berkata demikian ketika diminta mengulas hasil perbincangan bersama Menteri Besar Kedah mengenai perkembangan larangan konsert secara terbuka di Kedah.

Mohd Firdaus berkata sebarang pemohonan permit hiburan yang diminta oleh pihak penganjur kepada pegawai daerah tidak akan diluluskan sama sekali.

“Semua pegawai daerah sudah tahu prosedur operasi standard (SOP) yang telah ditetapkan, kalau pemohonan yang diminta itu tepat, patuh SOP maka permit untuk menjalankan program akan diluluskan. Pegawai daerah akan pantau supaya kejadian yang sama tidak berlaku lagi.

“Bukanlah semua benda dilarang, contoh kalau konsert nasyid, busking atau program yang dijalankan di dalam dewan atau secara tertutup, ia mungkin akan dipertimbangkan oleh pegawai daerah,” katanya.

Sebelum ini, Menteri Besar Kedah Datuk Seri Muhammad Sanusi Md Nor dalam satu kenyataan memaklumkan, sebarang konsert hiburan yang mencetuskan kelakuan di luar tatasusila tidak akan dibenarkan di seluruh Kedah.

Larangan itu berikutan baru-baru ini tular di media sosial rakaman video persembahan kumpulan muzik di pentas yang disaksikan anak muda, sambil melakukan pelbagai aksi antaranya menari di Balai Seni Alor Setar yang mengundang rasa rasa kurang senang, susulan diadakan tidak jauh dari Masjid Zahir. – BERNAMA


Twitter akan caj AS$20 sebulan ke atas pengguna sah

MOSCOW: Rangkaian sosial Twitter merancang mengenakan bayaran AS$20 sebulan ke atas pengguna sebagai pengesahan yang merupakan sebahagian daripada baik pulih diumumkan Elon Musk, lapor Sputnik, memetik media pada Isnin.

Pekerja yang terlibat dalam projek itu dimaklumkan pada Ahad bahawa mereka perlu melancarkan ciri itu menjelang 7 November atau mereka akan kehilangan pekerjaan, lapor Verge.

Musk memuktamadkan perjanjian pemerolehan ke atas Twitter dengan belian bernilai AS$44 bilion pada Jumaat lepas. Ciapan beliau pada Ahad bahawa “keseluruhan proses pengesahan sedang dirombak”.

Langganan premium pilihan kini berharga AS$4.99 sebulan. Ciri baharu itu, dipanggil Twitter Blue, bernilai AS$19.99 sebulan, lapor Verge. – BERNAMA


Yayasan Ihsan Rakyat salur sumbangan, bantu B40 buka akaun di Tabung Haji

PUCHONG: Pertubuhan bukan kerajaan, Yayasan Ihsan Rakyat (YIR) menyalurkan sumbangan mereka kepada 800 pendeposit baharu untuk membuka akaun di Tabung Haji (TH).

Usaha itu dilakukan bagi mengalakkan lagi umat Islam menyimpan wang untuk kecemasan di Tabung Haji serta permulaan usaha untuk mengerjakan haji.

Ketua Pegawai Eksekutif YIR, Datuk Rozzana Rahmat berkata, pihaknya menyalurkan sumbangan kepada golongan sasaran agar mereka dapat membuka akaun di TH dengan kadar minimum RM2 sahaja.

“Pada program ini, pihak YIR dan TH menyampaikan sumbangan berbentuk keperluan asas seperti beras, gula, susu, sirap, sardin, kepada kira-kira 100 orang yang betul-betul asnaf.

“Pada masa yang sama, kami galakkan mereka dan penduduk di sekeliling mereka untuk membuka akaun TH supaya mereka boleh menyimpan dengan niat untuk menunaikan haji nanti,” katanya kepada media.

Rozzana berkata demikian pada program Sumbangan Ihsan Ramadhan TH Wilayah Persekutuan bersama My#INFAQIHSAN di pekarangan Surau AsSyakirin, Projek Perumahan Rakyat (PPR) Kampung Muhibbah, di sini.

Turut hadir, Pengarah TH Wilayah Persekutuan, Ezham Leman.

Rozzana yang juga pengasas My#INFAQIHSAN itu berkata, pihaknya menyasarkan 800 pendeposit TH pada program itu dengan turut memberi sumbangan dana modal pembukaan akaun.

“Kita nak mereka ada kesedaran yang mereka perlu ada akaun TH, yang sudah berumur pun ada yang belum buka akaun.

“Tetapi selepas buka akaun, Allah akan buka jalan untuk niat membuka akaun ini,” katanya.

Untuk rekod, TH juga disifatkan sebagai instrumen pelaburan terbaik, selain modal paling minimum, ia juga tiada had simpanan dan pengeluaran.

Keuntungan tahunan TH juga akan dikongsi kepada pendeposit melalui pengagihan hadiah dalam bentuk dividen dan bonus.

Bagaimanapun, TH juga boleh dianggap instrumen simpanan terbaik untuk dana kecemasan, dana rizab atau simpanan perbelanjaan (duit yang disimpan untuk dibelanjakan seperti membeli barang atau pergi melancong).

Author

Tun Puteh Wanti

View all posts

View all posts